JUMLAH MANGSA BANJIR DI KELANTAN, PULAU PINANG, MELAKA CATAT PENINGKATAN

KUALA LUMPUR: Jumlah mangsa banjir di pusat pemindahan sementara (PPS) di Kelantan, Pulau Pinang dan Melaka terus mencatat peningkatan petang ini, sementara Kedah dan Selangor merekodkan penurunan, manakala Johor tidak berubah.

Di KELANTAN, seramai 604 orang daripada 182 keluarga ditempatkan di tiga PPS di daerah Pasir Mas dan Tanah Merah setakat 3 petang ini, berbanding 311 orang daripada 94 keluarga, pagi tadi.

PPS Sekolah Kebangsaan (SK) Tok Deh dan SK Kubang Gual di Rantau Panjang, Pasir Mas menempatkan 588 mangsa manakala Balai Raya Padang Kijang di Tanah Merah menempatkan 16 orang.

Sementara itu, tinjauan Bernama mendapati penduduk dan peniaga di pekan Rantau Panjang yang terletak berhampiran Sungai Golok kini dalam keadaan berjaga-jaga ekoran air sungai mencatatkan bacaan 9.91 meter, melebihi paras bahaya sembilan meter.

Di PULAU PINANG, jumlah mangsa banjir meningkat kepada 160 orang berbanding 117 orang pagi tadi, yang ditempatkan di tiga PPS setakat pukul 2 petang, selepas beberapa kawasan dilanda banjir kilat susulan hujan lebat lebih empat jam petang semalam.

Ketua Polis Daerah Seberang Perai Utara ACP Mohd Radzi Ahmad berkata PPS SK Lahar Yooi, Tasek Gelugor yang baru dibuka menempatkan 26 orang daripada tujuh keluarga manakala PPS Dewan Banjir Desa Puri masih kekal menempatkan lapan orang daripada dua keluarga.

Ketua Polis Daerah Seberang Perai Tengah ACP Tan Cheng San pula berkata PPS Sekolah Jenis Kebangsaan Cina (SJKC) True Light, Perkampungan Juru menempatkan seramai 126 orang daripada 35 keluarga.

Di MELAKA, jumlah mangsa yang ditempatkan di dua PPS di Alor Gajah terus meningkat kepada 37 orang daripada 11 keluarga berbanding 29 mangsa daripada 10 keluarga pada 8 pagi tadi.

Sekretariat Jawatankuasa Pengurusan Banjir Melaka dalam kenyataan berkata setakat 12 tengah hari tadi, PPS Balai Raya Kampung Gadek menempatkan 11 mangsa daripada enam keluarga manakala 26 mangsa daripada lima keluarga berlindung di Balai Raya Bukit Balai Durian Tunggal.

Pengkalan menjadi lokasi terkini dilanda banjir menjadikan keseluruhan enam kawasan iaitu Kampung Kuala Sungga Tebong, Kampung Orang Asli Hutan Percha, Kampung Gadek, Kampung Bukit Tambun dan Kampung Bukit Balai.

Di JOHOR, jumlah mangsa banjir kekal seramai 57 mangsa daripada 18 keluarga yang ditempatkan di tiga PPS di Segamat, setakat 12 tengah hari.

Jawatankuasa Pengurusan Bencana Daerah (JPBD) dalam kenyataan memaklumkan 39 mangsa dari Kampung Seberang Batu Badak dan Kampung Batu 5 ditempatkan di PPS Balairaya Kampung Batu Badak, manakala empat mangsa dari Kampung Kuala Paya berada di PPS Balairaya Kampung Kuala Paya, yang telah beroperasi sejak 2 Nov lepas.

“Sebuah lagi PPS di Segamat adalah di Dewan Komuniti Tasek, menempatkan 14 mangsa dari Kampung Seberang Batu Badak yang dibuka sejak 6 Nov,” menurut kenyataan itu hari ini.

Di KEDAH, satu PPS yang dibuka di daerah Kulim telah ditutup dan menjadikan jumlah mangsa banjir di Kedah menurun kepada 220 orang daripada 53 keluarga setakat pukul 12 tengah hari berbanding 239 orang daripada 61 keluarga, pagi tadi.

Ketua Bahagian Sekretariat Jawatankuasa Pengurusan Bencana Angkatan Pertahanan Awam Malaysia (APM) Kedah Mejar (PA) Muhammad Suhaimi Mohd Zain berkata PPS Dewan Penghulu Paya Tok Betok yang menempatkan enam orang daripada satu keluarga telah ditutup sepenuhnya pukul 8 pagi tadi.

Beliau berkata empat PPS masih dibuka di Kulim iaitu Masjid Sungai Seluang yang menempatkan 91 orang daripada 21 keluarga; Surau Taman Sang Kancil (80 orang daripada 18 keluarga); SK Sri Limau (27 orang daripada lapan keluarga) dan SK Permatang Tok Dik dengan 14 orang daripada empat keluarga.

Selain itu, satu PPS yang dibuka di daerah Bandar Baharu iaitu di Surau Batu 18 masih menempatkan lapan orang daripada dua keluarga.

Di SELANGOR, jumlah mangsa yang ditempatkan di lapan PPS di sekitar daerah Klang dan Kuala Selangor menurun kepada 803 mangsa daripada 190 keluarga berbanding seramai 890 mangsa daripada 212 keluarga semalam.

Berdasarkan statistik Unit Pengurusan Bencana Negeri Selangor setakat 12 tengah hari, PPS Masjid Al-Falah, Kampung Budiman di Shah Alam yang dibuka pada 10 Nov lepas telah ditutup hari ini.

Bagaimanapun, terdapat pertambahan satu lagi PPS di SJKC Yuk Chih di Bestari Jaya yang menempatkan 43 mangsa daripada 15 keluarga.

Selain itu, tinjauan Bernama di sekitar Meru, Klang mendapati air banjir di situ telah mulai surut, bagaimanapun keadaan cuaca yang mendung merisaukan penduduk setempat. –AlHijrah Online


MCMC GESA ORANG AWAM WASPADA AKAUN TWITTER PALSU JAKIM

KUALA LUMPUR: Suruhanjaya Komunikasi dan Multimedia Malaysia (MCMC) mengingatkan orang ramai supaya berwaspada dengan satu akaun Twitter palsu yang menggunakan nama dan logo Jabatan Kemajuan Islam Malaysia (JAKIM).

Orang awam dinasihatkan agar sentiasa berhati-hati dengan kewujudan akaun-akaun palsu dan segera laporkan kepada pihak berkuasa untuk penelitian dan tindakan selanjutnya.

MCMC juga turut berterima kasih kepada pengguna Twitter yang bekerjasama dalam menggantung akaun Twitter palsu JAKIM itu, yang dilapor mempunyai ciapan bersifat menghina dan kebencian terhadap agama.

Beberapa pengguna Twitter memaklumkan bahawa akaun ‘parodi’ JAKIM itu menggunakan logo dan nama yang sama kecuali ejaan akaun palsu itu dengan huruf ‘L’ kecil menggantikan dengan huruf ‘I’ besar dalam akaun asal.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri menerusi Twitter rasminya turut meminta pengguna-pengguna Twitter untuk membuat laporan terhadap akaun palsu itu.—AlHijrah Online


JEMAAH MENTERI PERLU ELAK PEMBAZIRAN, FOKUS INISIATIF RINGANKAN BEBAN RAKYAT

PUTRAJAYA: Jemaah Menteri yang menganggotai Kabinet Kerajaan Perpaduan perlu mengelakkan pembaziran serta fokus dalam melaksanakan inisiatif yang boleh meringankan beban rakyat, kata Perdana Menteri Datuk Seri Anwar Ibrahim.

Dalam sidang media pengumuman kabinet beliau semalam, Anwar berkata anggota kabinet perlu mengutamakan tata kelola yang baik semasa melaksanakan tugas masing-masing.

“Saya tetapkan Jemaah Menteri kerajaan perpaduan utamakan tata kelola dan good governance dan isu yang harus diambil untuk ringkankan beban rakyat.

“Fokus utama tetap adalah pemacuan ekonomi,” katanya ketika mengulas sama ada terdapat KPI (Indeks Prestasi Utama) tertentu diletakkan terhadap Jemaah Menteri Kerajaan Perpaduan.

Anwar berkata beliau juga akan mengadakan pertemuan khas dengan Jemaah Menteri bagi membincangkan peraturan dan hala tuju setiap kementerian.

“Kaedah baharu (akan) diperkenalkan, dengan maksud memusatkan usaha dalam menjalankan kerja dan elakkan segala kecurigaan tentang kemungkinan pembaziran, rasuah dan salah guna kuasa,” katanya.

Sementara itu, Perdana Menteri memaklumkan senarai timbalan menteri akan diumumkan kemudian.

Anwar hari ini mengumumkan pelantikan dua timbalan perdana menteri serta 28 anggota Jemaah Menteri bagi kerajaan perpaduan.

Pengerusi Barisan Nasional (BN) Datuk Seri Dr Ahmad Zahid Hamidi dan Naib Presiden Kanan Parti Pesaka Bumiputera Bersatu (PBB) Datuk Seri Fadillah Yusof yang mewakili Gabungan Parti Sarawak (GPS) masing-masing dilantik sebagai timbalan perdana menteri.

Anwar, 75, turut memegang portfolio Menteri Kewangan.

Anwar mengangkat sumpah sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 24 Nov lepas.–AlHijrah Online


Nora Anne meninggal kerana kebocoran usus

KUALA LUMPUR – Hasil bedah siasat terhadap Nora Anne Quoirin mengenalpasti punca kematian mendiang adalah disebabkan kebocoran pada usus kerana tiada kehadiran makanan dalam jangka waktu yang panjang serta tekanan perasaan secara berpanjangan dalam tempoh tersebut.

Ketua Polis Negeri Sembilan, Datuk Mohamad Mat Yusof dalam sidang media
polis keputusan bedah siasat Nora Anne berkata, pihak patologi memaklumkan
bahawa Nora dikenalpasti meninggal dalam tempoh masa dua hingga tiga hari.

“Hasil bedah siasat selama 10 jam itu yang bermula pukul 11.45 pagi
hingga 9 malam, pihak patologist memaklumkan bahawa mayat adalah nora dan telah
meninggal dalam tempoh masa 2-3 hari dan tidak lebih dari empat hari.

Terdapat juga calar kecil dan luka di kaki tetapi tidak menjurus ke arah kematian mangsa,” katanya pada sidang media polis keputusan bedah siasat Nora Anne di Ibu Pejabat Polis Kontinjen (IPK) Negeri Sembilan, di Seremban, petang tadi.

Menurut beliau, beberapa sampel dari tubuh juga diambil dan akan dihantar ke Jabatan Kimia untuk dianalisa bagi mengetahui lebih lanjut tentang laporan autopsi.

Beliau juga menafikan dakwaan Nora dirogol sebagaimana yang tular di
Twitter setelah mayat Nora ditemui Selasa lepas.

“Kami telah terima laporan mengenai itu dan telah mengesan pemilik
Twitter itu,” katanya.

Selain itu, Mohamad juga menyatakan tiada elemen culik dalam kes
kematian mendiang ketika menjawab soalan media.

“Pihak polis Ireland dan Perancis turut membantu siasatan ini,” jawab
beliau menjawab pertanyaan tentang ketelusan siasatan.


PERTIMBANG VAKSINASI AWAL UNTUK IMAM DAN BILAL

KUANTAN: Kerajaan perlu pertimbangkan pemberian vaksin kepada para imam dan bilal masjid-masjid seluruh negara yang turut tersenarai dalam barisan hadapan.

Imam 1 Masjid Tengku Ampuan Afzan, Indera Mahkota, Pahang, Mohd Hafidz Mohamad Suhaile yang juga bekas pesakit COVID-19 berkata, mereka perlu hadir ke masjid setiap hari walaupun kawasan masjid terletak dalam zon merah.

“Saya mengharapkan pihak kerajaan mempertimbangkan kepada pegawai masjid untuk menerima vaksin lebih awal.

“Ramai dalam kalangan para imam dan bilal yang sudah berusia dan tua, ada juga yang mempunyai penyakit kronik, ia berpotensi untuk dijangkiti COVID-19,” katanya.

Sebelum ini, Hafidz disahkan positif COVID-19 selepas menjalani ujian saringan berdasarkan kontak rapat dengan kakitangan masjid.

Hafidz mengulas, dengan penerimaan vaksin lebih awal, ia dapat mengelak daripada wujudnya kluster yang berkaitan dengan tempat ibadah.

Susulan pelaksanaan Perintah Kawalan Pergerakan (PKP) Majlis Keselamatan Negara (MKN) mengumumkan kebenaran aktiviti solat berjemaah tidak boleh melebihi 50 orang bagi masjid dan surau yang boleh memuatkan lebih 1,000 jemaah.

Bagi masjid dan surau yang boleh memuatkan kurang daripada 1,000 jemaah, hanya dibenarkan 20 jemaah sahaja.—AlHijrah Online


AIDILFITRI: KESESAKAN TRAFIK HAMPIR 150KM DARI RAWANG KE GOPENG SETAKAT 1 TENGAH HARI

KUALA LUMPUR: Aliran trafik di Lebuhraya Utara Selatan (PLUS) menghala ke utara dari Rawang ke Gopeng sesak sepanjang 150 kilometer (km) berikutan pertambahan jumlah kenderaan setakat 1 tengah hari ini.

Peningkatan aliran trafik itu juga adalah susulan pemberian tol percuma dan diskaun tol kepada Keluarga Malaysia bersempena sambutan Aidilfitri seperti diumumkan Perdana Menteri Datuk Seri Ismail Sabri Yaakob, Isnin lepas.

Umat Islam dijangka akan menyambut Aidilfitri pada Selasa (3 Mei).

Jurucakap PLUS ketika dihubungi Bernama di sini hari ini memaklumkan keadaan trafik dari Slim River ke Sungkai adalah antara laluan paling terjejas dan para pengguna dinasihatkan untuk merancang perjalanan dengan sebaiknya.

Bagi laluan menghala ke selatan pula, kesesakan sepanjang 12km dilaporkan berlaku bermula dari Bandar Ainsdale sehingga ke Seremban dan di Putra Mahkota menuju ke Nilai dengan keadaan trafik perlahan sejauh 8km.

“Trafik di lain-lain kawasan menghala ke selatan masih lancar dan dalam keadaan terkawal kecuali dari Skudai menuju ke Senai Utara yang bergerak perlahan,” kata jurucakap berkenaan.

Sementara itu, tinjauan di Twitter Lembaga Lebuhraya Malaysia setakat 1 tengah hari tadi mendapati trafik lancar di laluan utama dari Kuantan ke Kuala Terengganu dan hanya sesak sejauh 1.3km sebelum susur keluar Plaza Tol Kuala Terengganu menuju arah pusat bandar.

Trafik juga lancar dari Plaza Tol Karak menuju ke Kuantan di kedua-dua arah.


BANTUAN HAJI, KELOMPOK MANA LAYAK TERIMA?

Kos haji meningkat saban tahun. Persoalannya, kelompok mana yang harus terima bantuan haji atau perlu diberi keutamaan.

Patutkah bantuan haji diberi sama rata kepada kelompok B40 (40 peratus bawahan), M40 atau T20 (20 peratus kelompok atasan)?

Ikuti kupasan wartawan Khadizah Faisal dalam isu kos haji di Berita AlHijrah 16 Januari 2020. — AlHijrah Online


SARJAN POLIS DIDAKWA 42 PERTUDUHAN RASUAH

KUANTAN: Seorang anggota polis berpangkat sarjan dihadapkan ke Mahkamah Sesyen Kuantan atas 42 pertuduhan menerima rasuah daripada dua individu dengan jumlah keseluruhan RM11,600.

Tertuduh, Abdul Ghafa Harun, 57, bagaimanapun mengaku tidak bersalah selepas kesemua pertuduhan dibacakan di hadapan Hakim Datuk Zamzani Mohd Zain.

Berdasarkan 34 kertas pertuduhan, tertuduh yang bertugas sebagai anggota polis trafik di Ibu Pejabat Polis Kontinjen (IPK) Pahang telah menerima suapan bernilai RM200 melalui pindahan atas talian yang mana mempunyai hubungan dengan kerja-kerja rasmi daripada individu, Ong Mooi Kiong.

Manakala lapan pertuduhan berikutnya, Abdul Ghafa telah menerima suapan iaitu wang tunai bernilai RM600 atas perkara yang sama secara atas talian daripada individu bernama Adam Malik Jakirman.

Kesemua 42 kesalahan itu didakwa dilakukan di Maybank, cawangan berserah Kuantan dari 2 Januari 2017 sehingga 3 Disember 2019.

Pendakwaan dikendalikan Pegawai Pendakwa Suruhanjaya Pencegahan Rasuah Malaysia (SPRM), Nadzirah Zaharim manakala tertuduh diwakili peguam, Fakrul Redha Paridul Adras.

Tertuduh didakwa di bawah Seksyen 165 Kanun Keseksaan yang boleh dihukum di bawah seksyen yang sama dan jika sabit kesalahan tertuduh boleh dikenakan hukuman penjara sehingga dua tahun atau denda atau kedua-duanya sekali.

Mahkamah menetapkan jaminan RM10,000 dengan seorang penjamin serta syarat tambahan iaitu perlu melapor diri di Pejabat SPRM Kuantan bermula Februari depan sehingga kes selesai.

Sebutan semula kes pada 9 mac depan. – AlHijrah Online


MALAYSIA KECAM SEKERAS-KERASNYA PEMBUNUHAN RAKYAT PALESTIN DI JENIN

PUTRAJAYA: Malaysia mengecam sekeras-kerasnya pembunuhan sekurang-kurangnya 10 rakyat Palestin oleh tentera Israel di Tebing Barat Kota Jenin dan kem pelarian pada Khamis (26 Jan).

Malaysia menggesa masyarakat antarabangsa dan Majlis Keselamatan Pertubuhan Bangsa-Bangsa Bersatu (UNSC) agar segera bertindak balas terhadap pencerobohan terbaharu Israel, menurut kenyataan Kementerian Luar (Wisma Putra) pada Sabtu.

“Rejim Israel dan pelaku jenayah kejam ini mesti bertanggungjawab.

“Mangsa dan keluarga mereka berhak mendapat keadilan.

“Sikap Israel enggan berkompromi dan pencerobohan yang dilakukan terhadap rakyat Palestin terus menjadi penghalang dalam mencari penyelesaian komprehensif, adil, berkekalan dan aman bagi konflik Palestin-Israel,” menurut kenyataan itu.

Malaysia teguh dengan pendirian menyokong pembentukan sebuah negara Palestin yang berdaulat, berdasarkan garis sempadan 1967 dengan Baitulmaqdis Timur sebagai ibu negaranya.

Sebelum ini, media antarabangsa turut melaporkan bahawa sekurang-kurangnya lapan orang terbunuh manakala 10 lagi cedera dalam insiden tembakan di sebuah penempatan di Baitulmaqdis Timur pada malam Jumaat.

Serangan dilaporkan berlaku di sebuah rumah ibadat, beberapa jam selepas pejuang Palestin dari Semenanjung Gaza melancarkan serangan roket terhadap penempatan Israel.

Menurut perkhidmatan kecemasan Israel, Magen David Adom berkata beberapa mangsa kini sedang menerima rawatan kerana kecederaan serius dan penyerang telah ditembak mati, lapor Xinhua. — AlHijrah Online


RIBUAN BERKUMPUL DI LUAR PARLIMEN UK, DESAK GENCATAN SENJATA DI GAZA

LONDON:  Orang ramai berkumpul di luar Dewan Parlimen di London pada Rabu menuntut agar Ahli Parlimen mengundi menyokong gencatan senjata di Semenanjung Gaza.

Penunjuk perasaan melaungkan slogan ketika Ahli Parlimen mengundi usul yang dicadangkan oleh Parti Kebangsaan Scotland (SNP), sama ada menyokong gencatan senjata di Gaza, lapor Agensi Anadolu.

Usul berkenaan menyeru kerajaan untuk bersama-sama dengan masyarakat antarabangsa mendesak semua pihak yang berkaitan supaya bersetuju dengan gencatan senjata segera.

Penunjuk perasaan mula tiba di kawasan Parlimen pada kira-kira jam 5 petang waktu tempatan bagi menghadiri “himpunan kecemasan” yang dianjurkan satu gabungan.

Gabungan sama telah menganjurkan demonstrasi besar-besaran pro-Palestin setiap minggu.

Sambil mengibarkan bendera Palestin, orang ramai turut mengecam ahli politik yang enggan menyeru gencatan senjata di wilayah yang terkepung, di mana angka kematian kini telah melebihi 11,000 orang.

“Saya tidak mempunyai perkataan sesuai untuk menggambarkan kelemahan moral mana-mana Ahli Parlimen yang hari ini mengundi menentang gencatan senjata,” kata pengarah Kempen Solidariti Palestin (PCS), Ben Jamal ketika perhimpunan itu.

Usul yang menggesa gencatan senjata “segera” di Gaza itu telah ditolak dengan undian 294-125.–AlHijrah Online


TOKOH QARI MALAYSIA, DATUK ABDUL HAK MENINGGAL DUNIA

KUALA LUMPUR: Tokoh Qari Malaysia yang juga Johan Tilawah Al Quran Peringkat Kebangsaan dan Antarabangsa, Datuk Abdul Hak @ Abd Ghani bin Abdullah, 81, meninggal dunia pada 9.45 malam tadi.

Perkara tersebut dimaklumkan anaknya, Azraie Abdul Hak yang juga merupakan Qari Malaysia melalui sebuah hantaran di Facebook.

“Ayahanda kami Datuk Haji Abdul Hak @ Abdul Ghani Bin Abdullah telah pergi menghadap Ilahi jam 9.45 malam sebentar tadi, pada Ahad 30/4/2023.

“Jenazah akan dikebumikan pada jam 11 pagi (Isnin 1 Mei) di Tanah Perkuburan Islam Kg Batu Hampar Kanan, Pendang,” katanya.

Sementara itu, Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar merakamkan ucapan takziah kepada keluarga Allahyarham.

Dalam hantaran di Facebooknya, Na’im menyifatkan Allahyarham Datuk Abdul Hak sebagai seorang tokoh ilmu taranum Al-Quran yang amat dihormati.

“Keluarga Almarhum sentiasa menjadi contoh sebagai keluarga yang menghidupkan Al-Quran. Almarhum telah membimbing serta mendidik para qari dan qariah di negara kita.

“Jasa Almarhum begitu besar khususnya pembangunan ilmu taranum Al Quran,” katanya.

Sabtu lalu, Na’im sempat menziarahi Allahyarham Datuk Abdul Hak di Hospital Sultanah Bahiyah, Alor Setar, Kedah. –AlHijrah Online


UNDI 18 PUNCA PARLIMEN TERGANTUNG?

KUALA LUMPUR: Rata-rata pemerhati politik sebelum ini sudah menjangka tidak akan ada parti yang dapat meraih majoriti mudah bagi membentuk kerajaan pada Pilihan Raya Umum ke-15, namun tidak ramai yang menduga akan tercipta situasi Parlimen tergantung.

Memasuki hari kelima kebuntuan dengan rakyat masih tertunggu-tunggu siapa yang bakal dilantik sebagai perdana menteri ke-10, ada pihak menuding jari kepada pengundi muda sebagai punca senario yang pertama kali berlaku dalam sejarah negara ini.

Daripada kira-kira 21.1 juta rakyat yang layak mengundi pada pilihan raya Sabtu lepas, 1.3 juta orang adalah kelompok berusia bawah 21 tahun yang mengundi buat pertama kali, dan menurut seorang penganalisis, kecetekan ilmu tentang penubuhan kerajaan serta perjalanan pilihan raya golongan itu jelas dilihat pada keputusan pilihan raya tersebut.

“Saya melihat situasi berlakunya Parlimen tergantung ini yang tidak pernah berlaku dalam sejarah negara, turut bertitik tolak daripada pelaksanaan Undi 18, yang mana golongan ini dilihat masih belum matang dalam membuat pilihan,” kata Dr G. Manimaran kepada Bernama.

Ini kerana kata beliau, walaupun golongan itu dilihat tidak terikat dengan mana-mana ideologi politik, mereka dipercayai lebih mudah terpengaruh dengan isu politik semasa yang diuar-uar menerusi media sosial, dan keadaan tersebut dicerminkan oleh pola pengundian mereka.

PERLU PENDEDAHAN SECARA FORMAL

Sehubungan itu, beliau melihat ada keperluan untuk golongan muda ini diberi pendedahan secara formal tentang proses pilihan raya dan kepentingan undi mereka dalam pembentukan kerajaan dengan memperkenalkan subjek khusus di peringkat sekolah.

Mengulas lanjut, penulis buku ‘Pilihan Raya Demokrasi Malaysia: Tanding, Pilih, Tadbir dan Menang’ itu berkata pendedahan lebih awal ini amat penting sebagai persiapan buat golongan berkenaan dalam menunaikan tanggungjawab selaku pengundi, dan seterusnya membuat pilihan bijak tanpa dipengaruhi oleh mana-mana sentimen.

“Mereka harus faham dengan baik kepentingan memilih calon sebagai ADUN (ahli Dewan Undangan Negeri ) atau ahli Parlimen, fungsi Dewan Rakyat, Dewan Negara dan sebagainya, kerana apabila sudah ada ilmu, ia dapat membantu mereka menilai dengan baik sebelum mengundi,” katanya.

Lebih membimbangkan kata Manimaran ialah ada pengundi muda yang tidak mengambil serius tentang nilai undi mereka dalam menentukan hala tuju negara.

“Saya lihat ada golongan muda yang menganggap pilihan raya seolah-olah satu pesta sedangkan ia merupakan tanggungjawab sangat penting setiap individu dalam menentukan masa depan negara,” ujar beliau.

Ditanya tentang kemungkinan literasi sistem pilihan raya sejak di bangku sekolah merisikokan pelajar terlibat dalam politik, beliau berkata tanggapan itu adalah salah faham yang wujud sejak sekian lama dan perlu diperbetulkan.

Pada masa sama, beliau berkata orang muda perlu ditekankan bahawa konteks pilihan raya bukan hanya terpakai dalam penubuhan kerajaan. Sebaliknya kata beliau, ia lebih luas dan berlaku dalam kehidupan seharian seperti pemilihan ahli jawatankuasa persatuan ibu bapa dan guru serta lain-lain pemilihan.

“Kita melabelkan pilihan raya sebagai ‘kotor’ sedangkan yang kotor ialah tindakan segelintir ahli politik yang tidak menjalankan tanggungjawab dengan penuh integriti dan sebagainya. Sebenarnya, pilihan raya merupakan sistem demokrasi yang baik dan diamalkan dalam pemilihan pelbagai perkara seperti memilih ketua darjah,” katanya.

FAKTOR CALON DAN PARTI

Pensyarah kanan di Fakulti Ekologi Manusia, Universiti Putra Malaysia Prof Madya Dr Mohd Izani Mohd Zain mempunyai pandangan berbeza. Menurut beliau, kumpulan pengundi muda terbabit lebih kritis dan peka dengan isu semasa yang berlaku di sekeliling mereka.

Beliau menyandarkan pandangan itu pada pemerhatiannya yang mendapati kebanyakan pengundi muda lebih cenderung menolak calon-calon daripada parti yang terpalit dengan pelbagai isu termasuk rasuah.

Selain itu, beliau juga melihat strategi meletakkan calon muda yang dilaksanakan oleh Perikatan Nasional (PN) membantu gabungan berkenaan mencatat kemenangan yang tidak dijangka selain menerima sokongan pemilih muda.

Menurutnya, pengundi muda melihat PN sebagai gabungan parti paling ‘selamat’ biarpun usianya  baru menginjak dua tahun.

Ulas beliau, ketika Pengerusi PN Tan Sri Muhyiddin Yassin mengetuai kerajaan bermula Mac 2020,  sebahagian golongan muda yang mengundi pada Sabtu lepas baru berusia 16 tahun, sekali gus membuatkan mereka berasa “lebih dekat” dengan kepimpinan Muhyiddin yang turut membahasakan dirinya “Abah”.

Gabungan PN yang sebelum ini dilihat oleh kebanyakan pihak sebagai ‘underdog’ mencipta kejutan apabila memenangi 73 kerusi Parlimen, dan Muhyiddin pada sidang media Ahad lepas, mengakui kemenangan itu turut bersandarkan sokongan pengundi muda.

IMPAK MEDIA SOSIAL

Keputusan luar jangka PN itu menjadikan Muhyiddin calon berpotensi untuk diangkat sebagai perdana menteri ke-10 bersama-sama Pengerusi Pakatan Harapan (PH) Datuk Seri Anwar Ibrahim yang memenangi 82 kerusi Parlimen.

Bagaimanapun, disebabkan kedua-dua gabungan tidak memperoleh majoriti mudah 112 kerusi yang diperlukan, tumpuan kini terarah kepada Barisan Nasional (BN). Sekalipun mencatat keputusan terburuk dalam sejarahnya, BN yang memenangi 30 kerusi Parlimen diperlukan oleh kedua-dua PH dan PN untuk membentuk kerajaan campuran dengan sokongan Gabungan Parti Sarawak (23 kerusi) dan Gabungan Rakyat Sabah (6).

Turut mempunyai kerusi di Dewan Rakyat ialah Parti Warisan Sabah (3), Bebas (2) serta Parti Bangsa Malaysia dan Parti Kesejahteraan Demokratik Masyarakat yang masing-masing memenangi satu kerusi.

Sementara itu, pensyarah kanan di Fakulti Kepimpinan dan Pengurusan Universiti Sains Islam Malaysia Dr Sofia Hayati Yusoff berkata tinjauannya mendapati lebih 95 peratus pengundi kali pertama mengakui mendapat segala maklumat mengenai PRU-15 melalui media sosial.

Beliau percaya situasi itu memberi impak yang agak besar kepada keputusan pilihan raya tersebut.

“Pengundi muda sememangnya menggunakan media sosial setiap masa. Maka, mana-mana parti politik yang melakukan kempen melalui strategi pemasaran dengan mengetengahkan kumpulan ‘influencer’ (pempengaruh) sememangnya berjaya menarik pengundi muda.

“Jadi kita dapat lihat majoriti calon dan parti, mereka berkempen secara kerap di media sosial seperti TikTok, Twitter dan YouTube dengan pelbagai pendekatan termasuk hiburan dengan menyelitkan lagu-lagu terkini dalam kempen mereka dan ia sememangnya sangat mempengaruhi golongan muda,” katanya.–AlHijrah Online


AGONG TITAH MASJID SELURUH NEGARA ADAKAN SOLAT HAJAT, DOA SELAMAT

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini menitahkan semua masjid di seluruh negara mengadakan solat hajat dan doa selamat memohon ihsan Allah SWT agar penularan wabak COVID-19 dapat dibanteras dengan berkesan dan segera.

Datuk Pengelola Bijaya Diraja, Datuk Ahmad Fadil Shamsuddin memaklumkan titah Al-Sultan Abdullah itu berikutan penguatkuasaan semula Perintah Kawalan Pergerakan Bersyarat (PKPB) di seluruh Sabah, Selangor, Kuala Lumpur, dan Putrajaya serta kewujudan beberapa kluster baharu di Kedah, Perak, Negeri Sembilan dan Labuan.

“Seri Paduka Baginda menasihati seluruh rakyat untuk terus memainkan peranan masing-masing dan berdisiplin mematuhi prosedur operasi standard dan tatacara amalan kebiasaan baharu dalam membantu pihak berkuasa memerangi penularan COVID-19 demi keselamatan diri dan kesejahteraan negara.

“Mengambil keberkatan sempena hari Jumaat yang mulia ini, Al-Sultan Abdullah turut menyeru seluruh rakyat untuk berdoa semoga negara yang kita cintai bersama ini dikurniakan keamanan dan ketenangan agar kemakmuran dan kesejahteraaan negara serta rakyat sentiasa terjamin,” kata Ahmad Fadil dalam kenyataannya hari ini.

Sementara itu berhubung situasi terkini politik negara, Al-Sultan Abdullah menasihati rakyat khususnya ahli-ahli politik untuk bersama bermuhasabah agar negara ini tidak sekali lagi diheret ke kancah politik yang tidak menentu ketika Malaysia masih berhadapan dengan pelbagai masalah dan masa depan yang sukar akibat ancaman wabak COVID-19.

“Al-Sultan Abdullah turut mengulangi titah nasihat baginda kepada ahli-ahli Parlimen semasa Istiadat Perasmian Pembukaan Penggal Ketiga Parlimen ke-14 pada bulan Mei lalu, untuk mempamerkan kematangan dalam berpolitik dan memahami serta menjiwai keluh kesah rakyat dan tidak mengabaikan kesejahteraan rakyat,” ujar Ahmad Fadil.

Tambah beliau Al-Sultan Abdullah bertitah ahli-ahli politik seharusnya tidak mengakhiri perbezaan pendapat dengan permusuhan sebaliknya menyelesaikan permasalahan melalui perundingan dan proses-proses perundangan


WABAK KORONAVIRUS: CHINA KENAKAN PERINTAH KUARANTIN DI WUHAN – KKM

KUALA LUMPUR:  China mengenakan perintah kuarantin di Wuhan, susulan penularan wabak koronavirus.

Kementerian Kesihatan Malaysia dalam catatan Twitter yang berkongsi mengenai perkara itu memaklumkan 11 juta penduduk di situ juga tidak dibenarkan keluar.

“Semua pengangkutan awam seperti bas, subway, feri dihentikan sementara bermula 10 pagi 23 Jan. Lapangan terbang ditutup dan semua penerbangan dari Wuhan dibatalkan,” menurut catatat tersebut.

Media semalam melaporkan, setakat ini sembilan maut akibat virus itu, manakala kira-kira 400 lagi telah dijangkiti.

Amerika Syarikat turut mengumumkan virus berkenaan telah memasuki negara itu.

Pada Isnin, Suruhanjaya Kesihatan Negara China mengesahkan jangkitan manusia kepada manusia yang membabitkan koronavirus baharu itu.

Sebelum ini, virus itu dianggap hanya boleh dijangkiti selepas terdedah kepada haiwan yang sakit — BERNAMA


Arab Saudi jadi tuan rumah sidang kemuncak G20 pada 2020

RIYADH – Arab Saudi mengumumkan bahawa ia akan menjadi tuan
rumah sidang kemuncak G20 dalam bulan November tahun depan di ibu kota Riyadh,
lapor agensi berita China Xinhua memetik stesen penyiar Al Arabiya TV pada
Rabu.

Mesyuarat G20 buat julung kalinya akan berlangsung di bumi
Arab dalam bulan November 2020, menurut kenyataan akhir sidang kemuncak G20
tahun lepas di Buenos Aires, Argentina, yang mengesahkan bahawa sidang kemuncak
itu akan diadakan di Jepun pada 2019, dan Arab Saudi pada 2020.

Arab Saudi mengesahkan bahawa ia tidak sabar untuk
menganjurkan acara itu.

Pemimpin dunia G20 bertemu buat pertama kalinya pada 2008
dengan fokus untuk menyelamatkan ekonomi global daripada krisis kewangan
terburuk dalam tempoh lebih 70 tahun. – Sinar Harian


BANJIR: ANGKA KORBAN MENINGKAT, RIBUAN HILANG DI JERMAN

JERMAN: Angka korban insiden hujan lebat dan banjir besar yang melanda di Barat Jerman semalam terus meningkat melebihi 80 orang manakala ribuan penduduk masih belum ditemui.

Menurut laporan media tempatan, insiden tersebut telah mengakibatkan hampir keseluruhan kawasan terutamanya di Rhineland-Palatinate dan Rhine-Westphalia Utara musnah dengan bangunan serta kenderaan hancur dibawa arus deras.

Di Rhine-Westphalia Utara sahaja, sekurang-kurangnya 1,300 mangsa hilang terutamanya di daerah Ahrweiler di Selatan Cologne.

Lebih teruk, rangkaian telefon bimbit terjejas di beberapa wilayah yang membuatkan misi pencarian mangsa hilang sukar dilakukan.

Jalan raya di sekitar Erftstadt juga tidak dapat dilalui oleh kenderaan kerana musnah akibat banjir tersebut.

Dalam pada itu, Ketua Negeri Rhineland-Palatinante, Malu Dreyer menyifatkan bencana itu yang terburuk sejak Perang Dunia Kedua sehingga menyebabkan penduduk terpaksa memanjat bumbung rumah untuk berlindung dan mencari bantuan.

Walaubagaimanapun, Menteri Dalam Negeri Jerman, Horst Seehofer memaklumkan bahawa Kerajaan Persekutuan akan memberikan sokongan kewangan bagi wilayah-wilayah yang terjejas secepat mungkin. — AlHijrah Online


Kempen pemilikan rumah (HOC) 2019 tawar diskaun 10 peratus

PETALING JAYA – Diskaun 10 peratus diberikan kepada setiap pembelian rumah baru dan pengecualian duti setem bagi pembelian rumah berharga RM1 juta ke bawah bermula Januari hingga Jun tahun ini.

Menteri Kewangan, Lim Guan Eng berkata, inisiatif ini hasil pengecualian Cukai Jualan dan Perkhidmatan (SST) terhadap bahan binaan dalam usaha mengatasi masalah kenaikan harga rumah dan hartanah yang tidak terjual.

Katanya lagi, pihak pemaju bersetuju memberi tawaran ini dalam usaha mengurangkan harga rumah dan mengurus jumlah rumah yang tidak terjual.

Tambah beliau, sepanjang Kempen Pemilikan Rumah (HOC) 2019  yang bermula Januari, duti setem dikecualikan untuk rumah berharga bawah RM1 juta manakala rumah berharga dari RM1,000,001 hingga RM2.5 juta dikenakan tiga peratus daripada bayaran duti setem .

Sementara itu, Persatuan Pemaju Hartanah Dan Perumahan (REHDA) dengan kerjasama Kementerian Perumahan Dan Kerajaan Tempatan (KPKT) akan menganjurkan ekspo hartanah sepanjang kempen HOC di seluruh negara bagi menjual lebih 22,000 unit rumah yang tidak terjual.

Dianggarkan lebih 100 pemaju akan mengambil bahagian dalam ekspo ini yang membabitkan penjualan rumah bernilai RM5 billion.

Sementara itu, Ketua Pengarah Jabatan Perumahan Negara, KN Jayaselan berkata pemaju dibenarkan menawarkan perabot percuma seperti kabinet dapur dan perkakas elektrik bagi menarik minat pelanggan.

Tambahnya, setakat ini terdapat 3,384 unit rumah bernilai RM 150,000 di seluruh negara yang akan dijual dalam HOC 2019.


WANG BAP DILARIKAN PENJENAYAH AKAN DIGANTI, TETAP DIAGIHKAN SEBELUM MAC

PUTRAJAYA: Kementerian Pendidikan (KPM) memberi jaminan wang peruntukan Bantuan Awal Persekolahan (BAP) berjumlah RM109,000 yang dilarikan penjenayah dalam satu kejadian di pekan Semenyih, Isnin lalu, akan diganti dan diagihkan kepada murid sebelum sesi persekolahan bermula Mac depan.

Menteri Pendidikan, Fadhlina Sidek, yang mengakui ralat dengan kes kehilangan wang itu, berkata KPM sedang menunggu kelulusan dan jawapan daripada Kementerian Kewangan (MOF) mengenai gantian tersebut.

“Duit yang hilang itu akan diganti. Jangan risau, itu hak anak-anak. Kita ralat dan kesal dengan kejadian ini berlaku tetapi pastinya keutamaan adalah hak anak-anak ini yang kita mesti serahkan kembali hak mereka,” katanya dalam sidang media selepas majlis Amanat Tahun Baharu bersama warga kementerian, di sini, hari ini.

Beliau berkata guru besar sekolah berkenaan juga akan disiasat mengikut tatatertib penjawat awam kerana berlaku pelanggaran prosedur operasi standard (SOP) kewangan sewaktu pengeluaran wang BAP.

KPM menyerahkan kepada polis dan Jabatan Pendidikan Negeri (JPN) Selangor bagi menyiasat insiden berkenaan, katanya, JPN Selangor juga sudah bertemu dengan guru besar berkenaan dan akan mengumumkan hasil siasatan itu kemudian.

Pada Isnin lalu, dilaporkan wang tunai BAP berjumlah lebih RM100,000 dikeluarkan seorang guru besar dilarikan penjenayah di pekan Semenyih. Wang itu dipercayai dikeluarkan dari sebuah bank oleh pengetua sekolah secara bersendirian.

Dalam perkembangan lain, Fadhlina menyeru orang awam atau guru supaya tidak berkongsi atau tularkan kejadian kes pergaduhan melibatkan pelajar, sebaliknya melindungi golongan tersebut bagi membantu membentuk ekosistem sihat dan selamat.

“KPM memegang teguh perlindungan kanak-kanak dari segi identiti dan sekolah kerana kejadian yang viral akan memberi kesan panjang,” katanya.

Ditanya mengenai kejadian buli yang dilaporkan berlaku di sebuah sekolah di Sabah semalam, Fadhlina berkata JPN Sabah telah diarah mengambil tindakan.–AlHijrah Online


“BYE MAMA, MAMA PUN JAGA DIRI”

KUALA LUMPUR: Seorang kanak-kanak lima tahun yang disahkan positif COVID-19, telah menarik perhatian warganet setelah videonya tular di sosial media.

Menerusi perkongsian yang dimuat naik di sosial media TV Alhijrah, kanak-kanak itu dilihat tenang walaupun berseorangan semasa dijemput petugas kesihatan di rumahnya.

Rata-rata warganet meluahkan rasa kasihan dan sebak melihat kanak-kanak itu berseorangan menaiki ambulans untuk dibawa ke hospital bagi rawatan lanjutan.

Di dalam ruangan komen muat naik tersebut, ramai juga yang turut bersimpati dengan kanak-kanak tersebut, antaranya bagaimana penjagaan kanak-kanak tersebut tanpa ketiadaan ibubapanya disana, perasaan kanak-kanak itu semasa menjalani tempoh kuarantin, dan sebagainya.

Bagaimanapun, menurut sumber yang diperoleh, sebelum kanak-kanak ini disahkan positif COVID-19, bapanya terlebih dahulu dijangkiti COVID-19 dan telah berada di hospital untuk jalani tempoh kuarantin.

Terdahulu, kanak-kanak itu telah diaturkan untuk ditempatkan bersama bapanya di Hospital Kuala Lumpur untuk tempoh kuarantin.

Orang ramai diminta mematuhi prosedur standard operasi (SOP) yang telah ditetapkan bagi mencegah penularan wabak ini yang telah berada di dalam persekitaran kita.

Dalam masa yang sama, jika tiada urusan yang penting untuk keluar dari rumah, lebih baik untuk kita duduk di rumah dengan memanfaatkan waktu bersama keluarga supaya dapat mengelakkan diri daripada terkena wabak itu.–AlHijrah Online


YOUTUBER, TIGA RAKAN DITAHAN BANTU SIASATAN KES BUNUH TEMAN WANITA

BALIK PULAU: Polis menahan seorang Youtuber dan tiga rakannya bagi membantu siasatan berhubung kejadian teman wanita Youtuber itu, cedera parah dipukul sebelum meninggal dunia, dalam kejadian di Teluk Kumbar di sini Sabtu lepas.

Ketua Polis Daerah Barat Daya Supt Kamarul Rizal Jenal berkata empat lelaki berusia 23 hingga 28 tahun itu ditahan sekitar Teluk Kumbar dua hari lepas dan semalam bagi membantu siasatan kes bunuh tersebut.

“Polis menerima laporan daripada seorang doktor di Hospital Balik Pulau (HBP), di sini pada 10.39 malam Sabtu memaklumkan seorang wanita berusia 20 tahun dibawa ke hospital itu selepas tidak sedarkan diri dan berada dalam keadaan kritikal.

“Pemeriksaan ke atas mangsa mendapati terdapat kesan lebam di kepala dan seluruh tubuhnya sebelum wanita itu dihantar ke Hospital Pulau Pinang(HPP) untuk rawatan lanjut berikutan keadaannya kritikal,” katanya dalam kenyataan hari ini.

Katanya mangsa yang juga seorang Youtuber meninggal dunia pada 3 April ketika menerima rawatan di HPP dan susulan itu polis menahan empat lelaki berkenaan bagi membantu siasatan.

Kamarul Rizal berkata empat lelaki itu direman sehingga 11 April ini bagi membantu siasatan dan kes tersebut disiasat mengikut Seksyen 302 Kanun Keseksaan iaitu kesalahan bunuh.

Terdahulu media melaporkan, wanita itu mengalami kecederaan parah dipercayai dipukul teman lelakinya sebelum mangsa meninggal dunia dan kejadian tersebut berlaku selepas pasangan kekasih tersebut bertengkar disyaki bermotifkan cemburu.

Mangsa dan teman lelakinya menumpang di rumah sewa rakan mereka sejak tiba di negeri ini 27 Mac lepas untuk video laman YouTube mereka. Difahamkan wanita itu berasal dari Melaka.

Pergaduhan membabitkan pasangan itu dipercayai bermula dengan pertengkaran sebelum teman lelakinya dikatakan memukul mangsa dengan objek tumpul sehingga tidak sedarkan diri dan wanita tersebut dikejarkan ke HBP namun dirujuk ke HPP untuk rawatan lanjut sebelum meninggal dunia. – AlHijrah Online


WUJUD “KACANG HANTU” DI JPN, IMIGRESEN, KATA AHMAD ZAHID

PUTRAJAYA: Timbalan Perdana Menteri Datuk Seri Dr Ahmad Zahid Hamidi yang pernah menerajui  Kementerian Dalam Negeri (KDN)  hari ini tidak menafikan wujudnya “kacang hantu” dalam Jabatan Pendaftaran Negara (JPN) dan Jabatan Imigresen (JIM) yang mencemarkan nama baik jabatan berkenaan.

Bercakap dalam sidang media selepas mempengerusikan Mesyuarat Jawatankuasa Pemantauan Pelaksanaan Majlis Tindakan Sara Hidup (NACCOL) di sini hari ini, Ahmad Zahid berkata “kacang hantu” itu perlu dibanteras kerana tindakan kumpulan berkenaan menyebabkan jabatan itu menerima tuduhan yang tidak benar.

Ahmad Zahid yang juga Menteri Kemajuan Desa dan Wilayah berkata adalah tidak wajar dan adil untuk melakukan tuduhan secara rambang terhadap kedua-dua jabatan tersebut tanpa siasatan terperinci.

“Saya pernah berada di kementerian itu dan dua jabatan ini banyak mendapat tuduhan rambang, jadi untuk mengelakkan perkara tersebut Perdana Menteri (Datuk Seri Anwar Ibrahim) mengambil langkah supaya siasatan dijalankan,” katanya.

“Cukup adil jika siasatan dapat dilakukan untuk melakukan pencerahan. Jika ia benar mesti diperbaiki, jika ia tidak benar mesti dilakukan pencerahan,” katanya lagi.

Namun, kata Ahmad Zahid yang penting sekarang adalah keberkesanan langkah-langkah yang diambil bagi mengelakkan kewujudan “kacang hantu” itu daripada menjadi berleluasa.

Anwar semalam dilaporkan berkata JIM dan JPN sedang disiasat pihak berkuasa berhubung amalan rasuah dan salah guna kuasa. — AlHijrah Online


HAJI 2022: KUMPULAN JEMAAH TAHUN 2020, 2021 DIBERI KEUTAMAAN

TAIPING: Kumpulan jemaah haji tahun 2020 dan 2021 akan diberi keutamaan sebagai senarai yang akan mengerjakan ibadah musim haji 1443 Hijrah.

Menteri di Jabatan Perdana Menteri (Hal Ehwal Agama), Datuk Idris Ahmad berkata, kumpulan jemaah terbabit akan mendahului senarai menunaikan haji pada musim ini mengikut sistem penggiliran ditetapkan.

“Kita akan utamakan mereka yang sepatutnya giliran tahun 2020, lepas penuh giliran itu baru kita masukkan yang giliran tahun 2021,” katanya kepada media selepas Majlis Penyerahan Sumbangan Ihya’ Ramadhan 1443h di Dewan Bunga Raya Changkat Jering, Taiping, hari ini.

Menurut Idris, individu yang mendaftar haji lebih awal akan mendapat giliran terlebih dahulu.

Bagaimanapun katanya, bilangan jemaah haji pada tahun ini akan mengikut kuota diberikan kerajaan Arab Saudi kepada Malaysia, namun setakat ini belum ada kuota khusus ditetapkan.

Idris berkata, beliau sangat berharap kerajaan Arab Saudi akan memberi keputusan segera berhubung kuota haji namun memahami kekangan yang dihadapi mereka.

Ujarnya, dengan prestasi membanggakan Tabung Haji dalam pengurusan jemaah haji sehingga menjadi penanda aras di rantau Asia, beliau optimis boleh mendapat perkhabaran positif namun mengharapkan bakal jemaah Malaysia dapat menanti dengan penuh sabar dan reda. –AlHijrah Online


KEKAL TENANG, DOA YANG TERBAIK: MUFTI WILAYAH PERSEKUTUAN

Susulan krisis peralihan kuasa, Mufti Wilayah Persekutuan, Datuk Seri Dr Zulkifli Mohamad Al-Bakri secara langsung dalam Berita TV AlHijrah mengajak masyarakat berdoa kepada Allah swt, kekal tenang, menjaga keamanan dan mengharap yang terbaik untuk negara. — AlHijrah Online


KEJADIAN RUNTUHAN BUMBUNG DEWAN IKIM PERLU SIASATAN TERPERINCI – MENTERI AGAMA

KUALA LUMPUR: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar mahu siasatan terperinci dijalankan berhubung kejadian runtuhan bumbung dewan besar Institut Kefahaman Islam Malaysia (IKIM), semalam.

Beliau telah meminta Ketua Pengarah IKIM memberikan kerjasama penuh kepada pihak berkuasa berhubung kejadian itu agar tindakan sewajarnya dapat diambil.

“Saya telah dimaklumkan berkaitan kejadian bumbung Dewan Besar IKIM yang runtuh pada pagi semalam. Kejadian berkenaan telah mengakibatkan kecederaan ringan lima orang kakitangan IKIM.

“Saya mendoakan lima orang kakitangan berkenaan diberikan kesembuhan serta dipermudahkan segala urusan,” katanya dalam satu kenyataan hari ini.

Ujar Mohd Na’im, pihaknya meminta pengurusan IKIM mengambil langkah keselamatan dengan kadar segera agar tidak berlaku sebarang insiden yang tidak diingini.

Semalam media melaporkan beberapa individu berusia antara 30 hingga 50 tahun cedera dalam kejadian runtuhan bumbung dewan IKIM, di Jalan Duta, ibu negara, pagi semalam. –AlHijrah Online


TAK PERNAH BERI MANDAT KEPADA TAKIYUDDIN RUNDING DENGAN BN BENTUK KERAJAAN – MUHYIDDIN

KUALA LUMPUR: Pengerusi Perikatan Nasional (PN) Tan Sri Muhyiddin Yassin menegaskan beliau tidak pernah memberi mandat kepada Setiausaha Agung PAS Datuk Seri Takiyuddin Hassan untuk berunding dengan Barisan Nasional (BN) bagi tujuan membentuk kerajaan selepas Pilihan Raya Umum ke-15 (PRU15).

“Tujuan PN bertanding pada PRU15 adalah untuk membentuk kerajaan tanpa perlu bergabung dengan BN atau Pakatan Harapan (PH).

“Saya berdoa dengan izin Allah S.W.T dan sokongan padu rakyat, PN akan memenangi jumlah kerusi yang mencukupi untuk membentuk kerajaan Persekutuan dan kerajaan negeri-negeri yang terlibat dalam PRU15,” ciap Muhyiddin dalam akaun Twitternya.

Dalam satu Ceramah Perdana PRU15 di Kampung Kubang Kiat, Kota Bharu, Kelantan, semalam Takiyuddin menyatakan keyakinan PN dapat membentuk kerajaan hasil gabungan dengan parti lain, terutama BN.

Takiyuddin, yang juga calon Parlimen Kota Bharu menjangkakan BN akan menerima penggabungan itu.

Selain PAS, parti komponen lain PN adalah Bersatu, Gerakan, Parti Maju Sabah (SAPP) dan Parti Solidariti Tanah AirKu (STAR).

Suruhanjaya Pilihan Raya menetapkan 19 Nov sebagai hari mengundi bagi PRU15 manakala pengundian awal berlangsung hari ini. –AlHijrah Online


BAPA DIPENJARA, DENDA KERANA CEDERAKAN ANAK LELAKI DENGAN ROTAN

MUAR: Seorang bapa dihukum penjara sehari dan didenda RM1,400 oleh Mahkamah Majistret di sini hari ini selepas mengaku bersalah atas pertuduhan mencederakan anak lelakinya dengan rotan, tahun lepas.

Majistret Analia Kamaruddin menjatuhi hukuman itu terhadap Goh Chiaw Hoe, 36, seorang penganggur, selepas tertuduh menukar pengakuan kepada bersalah, sewaktu sebutan kes hari ini.

Mahkamah memerintahkan bapa lima anak itu menjalani hukuman penjara tersebut hari ini dan mengarahkan dia dipenjara dua bulan, sekiranya gagal membayar denda tersebut.

Mengikut pertuduhan, Goh didakwa telah menyebabkan kecederaan ke atas kanak-kanak berusia tujuh tahun ketika kejadian, di Taman Beting di sini, pada 6 petang, 7 Ogos tahun lepas.

Pertuduhan dibuat mengikut Seksyen 323 Kanun Keseksaan dan dibacakan bersama Seksyen 326A kanun sama yang membawa hukuman penjara sehingga setahun atau dengan denda maksimum RM2,000 atau kedua-duanya, jika sabit kesalahan.

Berdasarkan fakta kes, pada 12.30 tengah hari, 8 Ogos 2022, seorang pegawai perubatan telah menerima seorang pesakit, dibawa oleh gurunya kerana terdapat kecederaan di tangan kiri dan kaki kiri akibat dirotan oleh bapanya, sebelum pegawai perubatan itu membuat laporan di Balai Polis Muar dan menyatakan mangsa telah dipukul.

Mangsa yang mengalami kecederaan lebam di tangan kiri serta kaki kiri telah dirawat di Hospital Pakar Sultanah Fatimah (HPSF) di sini dan bapa kanak-kanak itu telah ditangkap untuk siasatan lanjut pada 10 malam, 9 Ogos 2022.

Pendakwaan kes dikendalikan Timbalan Pendakwa Raya Nabihah Mohd Noor manakala peguam Tay Chee Fu mewakili tertuduh. — AlHijrah Online


KERAJAAN MAHU PERANAN JAKIM DIPERLUASKAN

BUTTERWORTH: Kerajaan Persekutuan mahu memperluaskan peranan Jabatan Kemajuan Islam Malaysia (JAKIM) dalam usaha mengangkat martabat dan darjat negara, kata Perdana Menteri Datuk Seri Anwar Ibrahim.

Anwar berkata pihaknya telah bertemu dengan kepimpinan JAKIM baru-baru ini dan mahu mereka untuk membantu melakar rangka dasar pembangunan negara berteraskan Malaysia MADANI.

“Sebelum ini, kerja JAKIM adalah berdakwah, memberi latihan dan menganjurkan Majlis Tilawah dan Hafazan Al-Quran bersama-bersama kerajaan negeri tapi Jakim kurang berperanan dalam merangka Rancangan Malaysia Ke-12 dan Belanjawan MADANI.

“Saya telah mengarahkan supaya peranan mufti, ulama ataupun tokoh di JAKIM supaya selari dengan perkembangan ini supaya input mereka itu dapat memberi manfaat dan mengangkat martabat dan darjat negara,” katanya dalam ucapan pada Majlis Perasmian Tilawah dan Hafazan Al-Quran Peringkat Kebangsaan Tahun 1444 H/2023 di sini malam ini.

Pulau Pinang menjadi tuan rumah kepada Majlis Tilawah dan Hafazan Al-Quran Peringkat Kebangsaan tahun ini, yang dijadualkan berlangsung selama enam hari mulai hari ini sehingga 16 Jun di Pusat Konvensyen PICCA @Arena Butterworth.

Selain itu, Anwar turut mengajak umat Islam untuk memanfaatkan mukjizat al-Quran dengan membicarakan soal kemampanan, dan sistem nilai yang dianjurkannya tanpa mempertahankan sesuatu yang bertentangan.

Katanya, wujud sanggahan oleh individu tertentu terhadap inisiatif kerajaan termasuk Belanjawan MADANI dengan membuat rujukan kepada ayat dalam al-Quran secara tidak tepat.

Katanya tindakan memperkudakan al-Quran untuk melemparkan hujah akan merosakkan kemurnian kitab suci itu yang telah dipertahankan para ulama selama lebih 1,000 tahun.

“Sebab itu saya membicarakan soal wacana yang ada dalam Al-Quran itu dalam menjawab tohmahan dengan hujah yang kuat. Ini dilakukan dengan mencabar orang yang membawa idea-idea menyanggah kitab suci itu untuk memastikan kita melakar ataupun menzahirkan sesuatu yang baik.

“Maka dalam negara kita, dalam hal-hal yang sedemikian sepatut kita pertahankan akhlak dan nilai termasuk dalam keadaan kita berbeda pandangan,” katanya.–AlHijrah Online


PESAKIT MENTAL BUKAN PENJENAYAH: PAKAR PSIKOLOGI

SHAH ALAM: Persepsi masyarakat yang mengaitkan kelakuan jenayah dengan penyakit mental perlu diubah, demikian menurut pakar psikologi.

Pakar dari Pusat Psikologi Jiwadamai, Faizah Othman berkata risiko pesakit mental melakukan jenayah adalah rendah berbanding orang biasa.

Katanya, masyarakat tidak boleh mudah menunding jari kerana ada faktor lain penyumbang jenayah seperti pengaruh dadah dan minuman keras.

“Mengikut kajian jenayah yang kita lakukan, terlalu sedikit penjenayah yang terlibat dengan gejala sakit mental.

“Kajian kita dapati kelakuan jenayah banyak disumbangkan masalah sikap jahat berbanding sakit mental,” katanya kepada AlHijrah Online hari ini.

Faizah berkata amat jarang untuk pesakit mental bertindak ganas lebih-lebih lagi mereka yang mendapatkan rawatan daripada pakar.

Bagaimanapun, beliau tidak menolak kenyataan bahawa ada pesakit mental yang berkelakuan ganas hingga mengundang kejadian jenayah.

Katanya, kebiasaannya perkara itu berlaku apabila pesakit tidak mendapat rawatan pakar hingga menyebabkan masalah mental menjadi lebih parah.

“Di Malaysia, kesedaran mental masih rendah. Orang kita apabila ada gangguan emosi dia akan kaitkan dengan kena buatan orang atau roh jahat.

“Gangguan mental dia selalu letak bawah sekali,” katanya merujuk kepada insiden jenayah kejam di luar batas pemikiran manusia yang berlaku kebelakangan ini.

Antara insiden jenayah menjadi perhatian ramai ialah pembunuhan menyayat hati seorang isteri dan anaknya  dibunuh dan dikerat-kerat suaminya sendiri.

Insiden itu menyebabkan banyak pihak mengaitkan masalah mental dengan perbuatan jenayah kejam. — AlHijrah Online/ Zaim Zamani


MALAYSIA BELI VAKSIN PFIZER BIONTECH UNTUK KANAK-KANAK 12 TAHUN KE BAWAH

KUALA LUMPUR: Malaysia bakal mendapatkan vaksin jenis Pfizer-Biontech untuk diberikan kepada kanak-kanak berusia lima hingga 12 tahun.

Menteri Kesihatan, Khairy Jamaluddin berkata, ketetapan itu selaras keputusan Pentadbiran Makanan Dan Ubat-Ubatan (FDA) Amerika Syarikat yang mengesahkan status keselamatan vaksin terbabit untuk kanak-kanak bawah 12 tahun.

Khairy Jamaluddin menerusi ciapan di Twitternya berkata, pihaknya juga akan melihat pilihan vaksin lain yang sesuai seperti Sinovac.

Menjelang pembukaan sekolah November ini, persekitaran persekolahan katanya lebih selamat memandangkan 82.4 peratus daripada remaja menerima satu dos vaksin dan 62 peratus telah menerima vaksin lengkap.

Pada 26 Oktober, Jawatankuasa Penasihat Vaksin FDA telah mengesahkan bahawa vaksin COVID-19 Pfizer boleh digunakan untuk kanak-kanak berumur lima hingga 11 tahun.

Pengeluar Pfizer berkata, vaksinnya mempunyai 90 peratus keberkesanan untuk mencegah jangkitan tanpa gejala. –AlHijrah Online


WANITA MAUT KERETA LANGGAR TEMBOK PLAZA TOL

KUALA LUMPUR: Seorang wanita maut selepas kereta dipandunya melanggar tembok batu penghadang Plaza Tol Bukit Kiara, Lebuhraya Penchala Link, di sini awal pagi tadi.

Dalam kenyataan Pusat Gerakan Operasi Kuala Lumpur, kemalangan melibatkan wanita berusia 27 tahun yang maut dan seorang lelaki berusia 22 tahun yang mengalami kecederaan ringan.

“Kenderaan jenis Perodua Axia yang terbabas telah melanggar tembok batu penghadang Plaza Tol Bukit Kiara Lebuhraya Penchala Link.

“Kedua mangsa dikeluarkan dari kenderaan dengan menggunakan peralatan khas menyelamat dan mangsa yang cedera telah dihantar ke Hospital Kuala Lumpur,” katanya.

Mangsa yang maut di lokasi kejadian diserahkan kepada pihak polis bagi tindakan lanjut.

Operasi mengeluarkan kedua mangsa telah selesai sepenuhnya pada jam 6.21 pagi.–AlHijrah Online


COVID-19: JANGAN CEPAT LEKA DAN BERPUAS HATI

KUALA LUMPUR: Rakyat diminta untuk tidak leka dan cepat berpuas hati dengan kejayaan program vaksinasi negara ketika ini.

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah usaha hendaklah diteruskan bagi mengekang penularan jangkitan terutamanya dengan kemunculan pelbagai varian baharu.

“Kerajaan hendaklah terus berusaha untuk menurunkan kes jangkitan harian COVID-19 dan mencapai imuniti kelompok dengan segera.

“Menyedari hakikat tersebut, strategi “whole-of-society effort” perlu dipergiatkan dengan naratif komunikasi yang berkesan. Beta mengalualukan usaha Kerajaan dalam memperkasa ‘Agenda Nasional Malaysia Sihat’ dalam mendidik Keluarga Malaysia untuk hidup bersama virus ini,” titahnya pada pembukaan Mesyuarat Pertama Penggal Keempat Parlimen ke-14 hari ini.

Titah baginda menerusi usaha itu rakyat akan berasa yakin untuk menerima dan menyesuaikan diri dengan senario COVID-19 sebagai endemik, yang bersifat kekal dan menjadi sebahagian daripada kehidupan kita.

Baginda turut bertitah seluruh rakyat hendaklah sedar akan bahayanya virus ini, khususnya varian baharu dan juga kemungkinan munculnya pelbagai varian lain pada masa hadapan.

“Justeru, rakyat masih lagi perlu untuk sentiasa menjaga kesihatan diri, mengambil langkah berjaga-jaga dan kekal berdisiplin mematuhi prosedur operasi standard pada sebilang masa.

“Lebih utama, rakyat hendaklah menentukan diri mereka divaksinasi,” titahnya. – AlHijrah Online

GAMBAR OLEH AFP / JABATAN PENERANGAN /  NAZRI RAPAAI


INDIVIDU SEDANG KUARANTIN AKAN DIBERI PELEPASAN IKUT TEMPOH BAHARU

KUALA LUMPUR: Individu yang sedang menjalani kuarantin wajib perlu mengikut garis panduan sedia ada kerana tempoh baharu hanya berkuatkuasa Isnin ini.

Menteri Kesihatan, Khairy Jamaluddin Abu Bakar, bagaimanapun berkata , individu yang sedang menjalani kuarantin wajib dan cukup tempoh tujuh atau 10 hari akan diberikan pelepasan bermula Isnin ini dengan syarat keputusan ujian saringan RT-PCR adalah negatif.

Semalam Perdana Menteri, Datuk Seri Ismail Sabri Yaakob berkata mereka yang lengkap vaksinasi COVID-19 akan menjalani tempoh kuarantin selama tujuh hari manakala yang tiada atau tidak lengkap vaksinasi, perlu menjalani tempoh kuarantin selama 10 hari.

Mereka yang terbabit dalam peraturan ini ialah warganegara, pemastautin tetap (PR), ekspatariat atau kor diplomatik atau orang asing dibenarkan Ketua Pengarah Imigresen memasuki Malaysia, kontak rapat kepada kes positif COVID-19 dan individu yang diberi perintah pengawasan serta pemerhatian antara golongan yang pulang dari kawasan berisiko tinggi penularan jangkitan. –AlHijrah Online


SAIFUDDIN TEPIS DAKWAAN KDN BERI KERAKYATAN BESAR-BESARAN KEPADA WARGA ASING

POKOK SENA: Menteri Dalam Negeri Datuk Seri Saifuddin Nasution Ismail menepis sebarang dakwaan bahawa kementeriannya sedang dalam proses memberikan kerakyatan Malaysia secara besar-besaran kepada warga asing terutama dari China.

Tanpa memperincikan dakwaan itu, Saifuddin Nasution menyifatkan perkara itu satu tohmahan dahsyat yang dilontar tanpa rasa tanggungjawab yang memberi kesan terhadap usaha kementerian menyelesaikan isu permohonan kewarganegaraan ketika ini.

“Jadi inilah yang sedang kami lakukan dan bukan mudah kerana isu kewarganegaraan ini isu yang sangat sensitif, tapi saya menepis sama sekali tohmahan yang menyebut bahawa ini ialah proses pemberian warganegara besar-besaran kepada warga asing terutama dari negara China.

“Beri kami ruang untuk menyelesaikan isu masa depan anak-anak daripada keluarga Malaysia yang proses pendaftaran perkahwinan itu tidak dibuat secara teratur dan sekarang ini apabila ada masalah dan banyak bilangannya kami nak membantu dari segi perkara ini,” katanya.

Beliau berkata demikian kepada pemberita selepas menyampaikan sumbangan bagi pembelian van jenazah kepada Masjid Ar-Raudhah, Sungai Durian di sini hari ini.

Pada majlis itu, Saifuddin Nasution turut menyampaikan surat kelulusan permohonan kewarganegaraan kepada seorang penerima Khatanak Sayyan, 19, yang sebelum ini tidak mempunyai dokumen pengenalan diri sejak dilahirkan.

Mengulas lanjut, Saifuddin Nasution berkata terdapat lebih 140,000 permohonan kewarganegaraan yang diterima pihaknya dan daripada jumlah itu, sebanyak 9,000 telah diproses termasuk permohonan yang diluluskan.

Menurut beliau, sekiranya data berkaitan pemberian kewarganegaraan itu diputarbelitkan dan disebarkan, ia boleh memberi persepsi negatif terhadap usaha kementeriannya menyelesaikan isu kewarganegaraan termasuk yang banyak disebabkan oleh kelewatan pendaftaran perkahwinan.

“Sebab puncanya adalah pelbagai, kadang-kadang ibu bapa gagal untuk segera membuat pendaftaran perkahwinan, sedangkan dalam kes kewarganegaraan prasyarat penting dokumen ialah sijil perkahwinan. Jadi apabila ada kekurangan itu lama-kelamaan masalah timbul kepada anak-anak yang dilahirkan.

“Jadi bila mereka (ibu bapa) cuba betulkan, mereka angkat pula permohonan, permohonan pula mengambil masa yang lama, dalam kes ini 19 tahun, 20 tahun pun ada, 15 tahun itu biasa, 12 tahun lagi banyak. Jadi itulah yang saya sebutkan bahawa maksud memberi, mempermudah kelulusan kewarganegaraan adalah untuk kes seperti ini (iaitu) ibu bapa orang Malaysia, anak lahir di sini,” katanya.

Sebelum ini, Jabatan Pendaftaran Negara dilapor menafikan dakwaan kira-kira 54,000 warga China sedang dalam proses diberikan kerakyatan Malaysia kononnya untuk menjadi pengundi DAP.–AlHijrah Online


SOLAT HAJAT MOHON KEAMANAN DAN KEHARMONIAN NEGARA: KP JAKIM

KUALA LUMPUR: Jabatan Kemajuan Islam Malaysia (JAKIM) akan menganjurkan solat hajat melalui semua  masjid utama di bawah pentadbirannya mulai hari ini bagi memohon Allah SWT memberi taufik dan hidayah supaya keadaan politik negara kembali stabil bagi mengekalkan keamanan dan keharmonian masyarakat.

Masjid terbabit adalah Masjid Negara, Masjid Putra dan Masjid Tuanku Mizan Zainal Abidin.

Ketua Pengarah JAKIM, Datuk Paimuzi Yahya berkata pihaknya juga memohon kerjasama semua masjid di bawah Jabatan dan Majlis Agama Islam Negeri-negeri untuk turut mengadakan solat hajat dari semasa ke semasa.

“Umum mengetahui negara kita kini mengalami situasi politik yang mencabar berkaitan kedudukan tampuk kepimpinan negara.

“Saya mengambil kesempatan menyeru kepada rakyat Malaysia supaya sentiasa bertindak dengan rasional dan mengutamakan keamanan dan kehormonian negara terutama dalam menghadapi sebarang kemungkinan yang berlaku,” katanya dalam satu kenyataan di sini hari ini.

Malaysia kini berdepan krisis politik sejak awal minggu ini selepas kerajaan diterajui Pakatan Harapan (PH) terbubar dengan peletakan jawatan Perdana Menteri, tindakan parti komponen dan sebahagian ahli Dewan Rakyat kerajaan, keluar dari gabungan PH. — AlHijrah Online


REMAN SUSPEK UTAMA KES BUNUH SITI NUR SURYA DILANJUT 7 HARI

MARANG: Tahanan reman terhadap pelajar tingkatan enam yang merupakan suspek utama kes pembunuhan Siti Nur Surya Ismail disambung tujuh hari lagi bermula esok hingga 16 November 2020.

Majistret Engku Nurul Ain Engku Muda membenarkan perintah reman disambung bagi membantu siasatan mengikut Seksyen 302 Kanun Keseksaan.

Suspek sebelum ini telah direman selama tujuh hari bermula 3 November lalu.

Pada 1 November lepas, Siti Nur Surya ditemui mati dalam keadaan menyayat hati oleh adik kandungnya sendiri di Kampung Lubuk Batu, Telemong, Hulu Terengganu.

Keesokan harinya, pelajar tingkatan enam tersebut yang juga rakan baik mangsa tampil memberi keterangan di Balai Polis Telemong.

Namun, keterangan yang diberikan gadis itu mencurigakan di samping terdapat kesan lebam di badan suspek yang menjurus kepada penahanannya. — AlHijrah Online


DUA GERAI NASI AYAM TULAR TIADA SIJIL HALAL

GEORGE TOWN: Jabatan Hal Ehwal Agama Islam Pulau Pinang (JHEAIPP) mendapati sebuah gerai makanan di Sungai Ara, dekat sini, yang tular sejak semalam berhubung dakwaan seorang peniaga Muslim mengambil bekalan nasi ayam dan itik daripada restoran bukan Islam, tidak memiliki Sijil Pengesahan Halal Malaysia (SPHM).

Pemangku Pengarah JHEAIPP, Mohd Hanif Omar @ Wahab, berkata pemeriksaan pihaknya di satu lagi cawangan gerai itu di pusat membeli belah di Persiaran Gurney di sini, juga tidak memiliki SPHM.

Katanya, gerai di Sungai Ara tidak dibuka dan cawangannya di Persiaran Gurney beroperasi.

Hasil siasatan JHEAIPP bersama Bahagian Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang mendapati makanan dimasak di cawangan Persiaran Gurney turut dibawa untuk dijual di gerai Sungai Ara, katanya dalam kenyataan, malam ini.

Mohd Hanif berkata pihaknya telah menasihatkan dua lelaki yang merupakan pemilik gerai berkenaan  memohon SPHM daripada JHEAIPP.

Katanya, siasatan terhadap restoran nasi ayam dan itik bukan Islam di Paya Terubong juga tidak memiliki SPHM.

“Pemilik gerai di Sungai Ara dan cawangan di Persiaran Gurney hanya menghantar makanan yang tidak habis dijual ke restoran Paya Terubong untuk diberi makan kepada anjing  peliharaan pemilik premis berkenaan  dan membasuh bekas-bekas serta peralatan makanan di sana,”katanya.

Sejak semalam, tular video berdurasi dua minit 38 saat berhubung dua lelaki Melayu dilihat memasuki sebuah restoran bukan Islam di Paya Terubong dipercayai untuk mengambil nasi ayam dan menjualnya di gerai milik orang Melayu di Sungai Ara.–AlHijrah Online


PH, BN BENTUK KERAJAAN PERAK

IPOH:  Pakatan Harapan (PH) dan Barisan Nasional (BN) bersetuju untuk bersama-sama membentuk kerajaan negeri di Perak.

Pengerusi BN Perak yang juga Pengerusi UMNO negeri Datuk Seri Saarani Mohamad berkata beliau dan Bendahari DAP Perak Howard Lee Chuan How telah menghadap Sultan Perak Sultan Nazrin Shah dan menyembah maklum persetujuan kedua-dua gabungan mengenai perkara itu.

“Itu yang kami persembahkan dan terpulang kepada Tuanku sama ada baginda yakin dan setuju perkenan dengan cadangan penubuhan kerajaan,” katanya kepada pemberita selepas menghadap Sultan Nazrin di Istana Kinta di sini hari ini.

Ini susulan tiada gabungan yang memperoleh majoriti mencukupi untuk menubuhkan kerajaan.

Sementara itu, Pengerusi DAP Perak Nga Kor Ming dan Naib Pengerusi PKR negeri Muhamad Arafat Varisai Mahamad ketika dihubungi Bernama mengesahkan perkara itu.

Terdahulu dalam kenyataan bersama, PH dan BN Perak bersetuju untuk membentuk kerajaan negeri.

“BN dan PH secara bersama telah memenangi 33 kerusi majoriti di Dewan Undangan Negeri Perak pada Pilihan Raya Umum ke-15 (PRU15) yang telah diadakan pada 19 Nov 2022.

“Demi kepentingan rakyat dan negara, BN dan PH Perak telah bersetuju untuk membentuk kerajaan negeri Perak dan maklumat terperinci akan diumumkan dalam masa yang terdekat,” menurut kenyataan itu.

Pengerusi Amanah Perak Datuk Asmuni Awi dalam kenyataan video berkata langkah itu akan membentuk kerajaan negeri yang stabil sebagai memenuhi hasrat kebanyakan rakyat yang ingin melihat kerajaan baharu yang berjaya mentadbir negeri.

Keputusan PRU15 menyaksikan Perikatan Nasional (PN) berjaya memperoleh 26 kerusi DUN manakala PH pula menawan 24 kerusi dan sembilan kerusi dimenangi BN.

Kerajaan Negeri Perak sebelum ini dibentuk dengan gabungan tiga parti iaitu BN, Bersatu dan PAS. – AlHijrah Online


UAE HANTAR 5 LAGI PESAWAT SOKONG PEMBINAAN HOSPITAL MEDAN DI GAZA

ABU DHABI: UAE menghantar lima lagi pesawat yang membawa bekalan dan peralatan untuk pembinaan hospital medan di Semenanjung Gaza.

Secara keseluruhan, UAE telah menghantar 16 pesawat bagi menjayakan operasi kemanusiaan ‘Gallant Knight 3’ di wilayah itu.

Kargo dibawa pesawat itu akan diturunkan di bandar El Arish, Mesir dan kemudiannya dipasang sebelum dihantar ke Gaza, menurut Agensi Berita Emirates (WAM).

UAE melancarkan operasi bantuan udara sejak dua hari lepas untuk membawa peralatan hospital sebagai sebahagian daripada operasi kemanusiaan ‘Gallant Knight 3’ UAE.

Langkah itu selaras dengan usaha negara itu mengurangkan penderitaan rakyat Palestin dan menyokong sistem kesihatan di Semenanjung Gaza.–AlHijrah Online


PDRM SIASAT KEMATIAN PESAKIT MENTAL DALAM TAHANAN POLIS

KUALA LUMPUR: Unit Siasatan Jenayah Kematian Dalam Tahanan (USJKT) Jabatan Integriti dan Pematuhan Standard (JIPS) Bukit Aman akan menyiasat kes seorang lelaki mati mengejut semasa dalam tahanan polis di Kuala Kangsar, Perak.

Menurut Pengarah JIPS Polis Diraja Malaysia (PDRM) Datuk Azri Ahmad berkata, lelaki berusia 38 tahun itu dipercayai pesakit mental dan ditahan selepas mengamuk dan menyerang bapanya di rumahnya di Kg Temong Hilir di Kuala Kangsar pada 7 malam 29 Januari 2022.

“Polis yang tiba di lokasi kejadian mendapati suspek dalam keadaan agresif dan sedang bergelut sebelum ditahan empat lelaki termasuk bapanya.

“Suspek kemudiannya ditahan dan dibawa ke Hospital Kuala Kangsar untuk menerima rawatan.

“Semasa dalam perjalan ke hospital, lelaki itu tidak sedarkan diri dan disahkan meninggal dunia oleh pegawai perubatan,” katanya dalam kenyataan hari ini.

Azri berkata, setakat ini kes diklasifikasikan sebagai mati mengejut sehingga laporan bedah siasat diperoleh.—AlHijrah Online


FOMCA, PPIM sambut baik langkah baharu hapus tol

SHAH ALAM – Beberapa persatuan pengguna menyambut baik langkah
kerajaan mengambil alih konsesi lebuh raya sebagai langkah pertama ke
arah menghapuskan mekanisme kutipan tol dan digantikan dengan kaedah
lain.

Timbalan Presiden Gabungan Persatuan Pengguna Malaysia (Fomca), Mohd
Yusof Abdul Rahman berkata, langkah tersebut merupakan satu usaha
penting untuk menghapuskan sepenuhnya tol di negara ini.

“Fomca
mengalu-alukan usaha kerajaan untuk menunaikan janji namun kebimbangan
utama kami ialah penyelengaraan lebuhraya terus dilakukan supaya tidak
menjejaskan pengguna,” katanya ketika dihubungi Sinar Harian di sini
hari ini.

Semalam, kerajaan mengumumkan sudah memulakan proses rundingan dengan Gamuda Berhad untuk mengambil alih konsesi lebuh raya sebagai langkah  pertama ke arah menghapuskan mekanisma kutipan tol.

Menerusi
kenyataan yang dikeluarkan oleh Pejabat Perdana Menteri rundingan itu ia
 membabitkan Lebuhraya Damansara Puchong (LDP), Sistem Penyuraian Trafik
 KL Barat (SPRINT), Lebuhraya Shah Alam (KESAS) dan Terowong SMART.

Dengan
 kejayaan pengambilalihan itu, kerajaan bercadang menghapuskan mekanisme
 kutipan tol sedia ada, dan sebagai ganti caj kesesakan akan
diperkenalkan.

Melalui inisiatif yang akan diperkenalkan itu,  pengguna lebuh raya hanya akan dikenakan bayaran caj kesesakan yang sama dengan kadar tol sedia ada untuk waktu puncak selama enam jam sehari.

Kadar
 tol akan dihapuskan sama sekali pada waktu ‘off-peak’ antara iaitu jam
11 malam dan 5 pagi yang mana penggunaan lebuh raya adalah percuma dan
pengguna juga akan menikmati diskaun 30 peratus berbanding kadar tol
sedia ada bagi penggunaan waktu biasa.

Dalam pada itu, ketika  ditanya sama ada harga barang akan turun, Mohd Yusof berkata, pelaksanaan mekanisme baharu itu tidak melibatkan lebuhraya yang utama iaitu Lebuh Raya Utara-Selatan (PLUS).

“Kemungkinan akan ada
sedikit sahaja impak daripada pelaksaan kaedah baharu ini namun tidak
begitu besar melainkan ia turut diperluaskan kepada PLUS,” ujar beliau.

Sementara  itu, Ketua Aktivis Persatuan Pengguna Islam Malaysia (PPIM), Datuk  Nadzim Johan berkata, langkah kerajaan adalah permulaan untuk mengotakan janji kepada rakyat di negara ini yang mengharapkan agar tol dihapuskan sepenuhnya.

“Kita alukan langkah ini cuma sebagai pengguna kita
mahu kemudahan ini ditambah dan kalau diikutkan janji kerajaan lebih
banyak lagi tapi tidak apa ini permulaaan langkah kerajaan mengotakan
janji namun pengguna kita juga kena faham juga sebab hendak hapuskan tol
 ini bukan mudah,” jelas beliau.

Mengenai penurunan harga barang,  beliau berkata, peniaga di negara ini tidak akan berbuat demikian dan diibaratkan seperti kucing memanjat pokok yang sukar hendak turun apabila sudah naik ke atas.

“Ini tidak akan berlaku kerana sudah  menjadi resam peniaga kita dan tabiat semula jadi mereka, jika minya  diberikan percuma pun harga barang tidak akan turun, macam kucing panjat  pokok,” katanya. – SINAR ONLINE


BUKAN ISLAM PERLU LEBIH TERBUKA, FAHAMI PELAKSANAAN MODUL PENGHAYATAN HADIS 40 IMAM NAWAWI

KUALA LUMPUR: Masyarakat bukan Islam perlu berfikiran lebih terbuka terhadap pelaksanaan modul Penghayatan Hadis 40 Imam Nawawi di sekolah-sekolah seluruh negara.

Felo Kanan Majlis Profesor Negara Profesor Emeritus Datuk Dr Teo Kok Seong berkata ini kerana ia sudah jelas bahawa modul berkenaan hanya disasarkan kepada pelajar dan guru beragama Islam, serta tidak mengganggu gugat pemahaman murid bukan Islam.

“Ia begitu jelas bahawa hasrat kerajaan menggunakan modul itu untuk pelajar Islam dan mereka yang membantah ini seharusnya merujuk dahulu isi kandungan hadis itu kerana apa yang terkandung hanyalah ajaran al-Quran yang disabdakan kepada Rasulullah dan bukan ajaran tambahan yang dicipta sesuka hati.

“Kalau dirujuk, ajaran ini sudah wujud lama dan hanya menganjurkan perkara-perkara baik iaitu cinta sesama manusia, menganjurkan kecemerlangan Islam, membezakan yang baik serta buruk dan hal-hal sedemikian adalah untuk memupuk perwatakan insaniah yang lebih baik dalam kalangan murid dan pelajar Islam. Jadi adakah perkara begini kita nak tentang dan bantah,” katanya kepada Bernama.

Kementerian Pendidikan (KPM) pada 19 Ogos lepas, melancarkan modul hadis itu bertujuan memupuk penghayatan hadis bermula di peringkat sekolah, antara lain untuk memupuk semangat kasih sayang, selain menerapkan kefahaman agama khususnya dalam kalangan pelajar serta guru beragama Islam.

Program rintis modul itu akan dilaksanakan di 61 Sekolah Menengah Kebangsaan Agama (SMKA) dan 228 Sekolah Agama Bantuan Kerajaan (SABK) seluruh negara.

Walaupun telah dijelaskan bahawa pelaksanaan modul terbabit hanya kepada pelajar dan guru beragama Islam sahaja, namun ia telah menjadi polemik, terutama dalam kalangan penganut bukan Islam, sekali gus menimbulkan pelbagai spekulasi.

Antara yang mempertikaikan pelaksanaan modul itu ialah Parti Gerakan walaupun sekutunya dalam Perikatan Nasional (PN) iaitu PAS menyokong pengenalan hadis itu di sekolah seluruh negara.

Teo berkata sekiranya modul berkenaan berjaya membina akhlak yang baik dalam kalangan murid Islam, ia secara tidak langsung memberi kesan kepada masyarakat bukan Islam sekali gus memakmurkan negara.

Beliau turut menyifatkan tindakan membantah pelaksanaan modul yang akan diperluas ke sekolah-sekolah di bawah KPM tahun depan itu, sebagai “tindakan cetek ilmu” kerana tidak mengenali masyarakat di Malaysia yang berbilang kaum dan agama dengan baik.

“Ini memperlihatkan kita di Malaysia tidak mengenali satu sama lain dan apabila tidak kenal, faham, akan timbul perasaan curiga-mencurigai sehingga wujud bantahan seperti ini.

“Sebenarnya golongan bukan Islam tidak harus khuatir sebab di dalam Perlembagaan telah jelas berkenaan kebebasan beragama di negara ini dan semua agama boleh dianuti secara aman damai, jadi jangan cepat kita melatah sebaliknya kukuhkan proses pembentukan negara bangsa agar kita saling memahami,” katanya.

Sementara itu, ibu kepada dua cahaya mata, Jessica Jawing, 40, berkata beliau tidak mempunyai masalah modul hadis itu dilaksanakan di sekolah-sekolah KPM selagi mengikuti tujuan dan objektif yang sebenar.

“Kita hormati keputusannya namun sekolah termasuk guru-guru besar perlu pantau pelaksanaannya agar tiada guru yang memaksa murid atau pelajar bukan Islam mengikuti kelas itu.

“Ia bukanlah perkara yang boleh dipaksa dan tujuannya pun hanya untuk pelajar Islam,” katanya yang bekerja sebagai wartawan akhbar tempatan di Kuching, Sarawak.

Pada masa sama, wanita berbangsa Iban itu mencadangkan agar perkara berkenaan dijelaskan dengan lebih lanjut kepada pelajar bukan Islam di sekolah agar mereka tahu bahawa modul itu dikhususkan kepada pelajar Islam dan tidak berasa keliru bahawa ia adalah subjek baharu yang wajib diikuti semua.

“Kalau boleh, laksanakanlah kelas ini pada waktu yang berlainan, umpamanya selepas waktu sekolah kerana ini tidak akan mengundang kebimbangan ibu bapa pelajar yang lain,” katanya yang mempunyai anak Tingkatan Empat dan Tahun Tiga di sekolah di bawah KPM.–AlHijrah Online


55 KALI KHATAM AL-QURAN

KUALA LUMPUR: Sebagai simbolik Sambutan Hari Majlis Amanah Rakyat (MARA) ke 55, Maktab Rendah Sains MARA (MRSM) telah mengadakan program 55 kali Khatam Al-Quran melibatkan lima buah MRSM ulul albab di seluruh negara.

Pengerusi MARA Datuk Azizah Mohd Dun berkata program itu diadakan bagi menghayati perjuangan MARA dalam melahirkan modal insan profesional teknokrat disamping memperkukuhkan ilmu akhirat kepada pelajar-pelajar.

“Langkah-langkah yang diambil MARA amat bertetapan sekali kerana kita bukan sahaja menjaga perkara-perkara yang membabitkan duniawi seperti memberikan pendidikan dan mewujudkan usahawan tetapi kita juga mengingati hari akhirat.

“Para pelajar kita bukan sahaja dididik untuk mengetahui ilmu dunia tetapi juga untuk mengetahui ilmu akhirat jadi mereka menjadi insan-insan yang holistik,” katanya.

Beliau berkata demikian selepas merasmikan program Khatam Al-Quran tersebut di ibu negara siang tadi.

Menurut beliau, program khatam Al-Quran ini diadakan dengan kerjasama lima buah MRSM ulul albab iaitu MRSM Kota Putra, Terengganu; MRSM Gemencheh, Negeri Sembilan; MRSM Kepala Batas, Pulau Pinang; MRSM Sungai Besar, Selangor; dan MRSM Semporna Sabah.

Seramai 1650 orang pelajar terlibat dalam program kali ini yang mana mereka akan membaca satu juzuk Al-Quran setiap seorang.

Universiti Tenaga Nasional (UNITEN) dan Tenaga Nasional Berhad(TNB) telah mewakafkan 500 buah naskah Al-Quran kepada lima buah MRSM ulul albab termasuk 150 buah naskah untuk MRSM Bagan Datuk dan Bera. — AlHijrah Online


SAKSI DENGAR BUNYI LETUPAN KUAT, NAMPAK MANGSA RENTUNG

SHAH ALAM: “Saya terdengar bunyi letupan yang sangat kuat dan sebaik tiba di lokasi, saya nampak seorang mangsa terbakar rentung dalam keadaan terbaring,” kata saksi insiden pesawat jenis Beechcraft Model 390 (Premier 1) yang terhempas di Elmina, di sini hari ini.

Menurut Nur Alia Nordin, 28, semasa kejadian beliau berada dalam rumah di Kampung Kubu Gajah sebelum dikejutkan dengan bunyi letupan kuat menyebabkan beliau segera berlari keluar rumah untuk melihat punca bunyi tersebut.

“Saya nampak asap hitam dari lokasi kejadian iaitu tiga kilometer dari rumah dan terus bergegas ke tempat kejadian yang hanya mengambil masa tiga minit.

“Sebaik tiba, saya nampak sebuah motosikal dan pesawat sedang terbakar,” katanya kepada Bernama di lokasi kejadian di sini hari ini.

Tinjauan Bernama sekitar 4.21 petang mendapati pasukan penyelamat serta pihak berkuasa sudah berada di lokasi kejadian dan media tidak dibenarkan masuk ke lokasi kejadian.

Setakat ini, Ketua Polis Selangor Datuk Hussein Omar Khan mengesahkan 10 orang maut dalam insiden berkenaan.– Alhijrah Online


LELAKI PUKUL KEPALA PEMANDU WANITA DIREMAN TIGA HARI

TAPAH: Lelaki yang tular videonya memukul kepala seorang pemandu wanita semasa dalam perjalanan dari Cameron Highlands menuju ke Tapah direman tiga hari bermula hari ini.

Perintah reman itu dikeluarkan Majistret Siti Hanun Mohamad Sah di Mahkamah Majistret Tapah bagi membolehkan siasatan lanjut dijalankan mengikut Seksyen 323, Seksyen 502 dan Seksyen 509 Kanun Keseksaan.

Lelaki berusia 29 tahun yang bekerja sebagai penyelia kilang terbabit ditahan di Serdang, Selangor.

Siasatan awal polis mendapati kejadian berlaku pukul 5.33 petang kelmarin ketika pemandu wanita itu dalam perjalanan turun dari Cameron Highlands menuju ke Tapah bersama adik lelakinya yang berusia 17 tahun.

Wanita terbabit hendak memotong sebuah kereta yang berada di hadapannya namun tidak dapat memotong.

Tindakan tersebut menyebabkan pemandu lelaki terbabit menunjukkan isyarat lucah.

Lelaki terbabit kemudian telah turun dari kenderaannya dan bertindak mengetuk cermin kereta, memarahi dan memukul kepala pengadu wanita tersebut serta mengeluarkan kata-kata ugutan. — AlHijrah Online / Hamimah Hamid


UMRAH TERTANGGUH, BAKAL JEMAAH HIBA DALAM REDA

BACHOK: Bakal jemaah umrah reda dengan keputusan kerajaan pada Ahad lepas, untuk menangguhkan sementara perjalanan ibadah umrah, bermula 8 Januari 2022.

Seorang bakal jemaah umrah, Asiah Mat Zain, 57, berkata walaupun beliau memahami langkah yang diambil oleh kerajaan demi menjaga kesihatan serta keselamatan jemaah umrah dari Malaysia, namun kesedihan tetap dirasainya.

Menurut Asiah yang juga ibu tunggal dari Kampung Jenerak Tawang, Bachok, dia sepatutnya dijadualkan untuk berlepas ke tanah suci bagi menunaikan ibadah umrah pada 17 hingga 28 Januari ini, dengan ditemani adiknya, Raziah, 55.

“Saya berasa sedih sangat sebab terpaksa menunda penerbangan saya untuk pergi menunaikan umrah pada 17 Januari nanti.

“Semasa mendapat khabar tentang kerajaan menangguhkan sementara ibadah umrah, saya sedih hingga tidak terkata. Walaupun persiapan sudah dibuat dari bulan 11 lepas, tapi sudah tidak boleh pergi, nak buat macam mana,” katanya.

Menurut Asiah, ahli keluarga serta rakan-rakannya juga banyak memberi sokongan dan kata-kata semangat supaya beliau bersabar dengan ujian yang mungkin ada hikmah tersembunyi.

Asiah berharap penangguhan ini hanyalah bersifat sementara dan beliau berdoa agar dapat menunaikan ibadah umrah sebelum Hari Raya Aidilfitri akan datang.

Sabtu lalu, kerajaan menangguhkan sementara kebenaran perjalanan umrah bermula 8 Januari ini berikutan peningkatan kes varian Omicron dalam kalangan jemaah umrah Malaysia.

Keputusan itu dibuat selepas mendapat persetujuan Perdana Menteri Datuk Seri Ismail Sabri Yaakob berdasarkan penilaian risiko situasi varian Omicron di dalam dan luar negara khususnya di Arab Saudi.—AlHijrah Online


SOLIDARITI PALESTIN: SOLAT HAJAT SELEPAS JUMAAT DI MASJID, SURAU DI SELANGOR

SHAH ALAM: Seluruh masjid dan surau di Selangor akan melaksanakan solat hajat selepas solat Jumaat minggu ini bagi mendoakan keselamatan dan kesejahteraan rakyat Palestin susulan serangan polis Israel terhadap jemaah yang berada di Masjid Al-Aqsa semalam.

Dalam kenyataan semalam, Menteri Besar Datuk Seri Amirudin Shari berkata ia sebagai tanda solidariti kepada semua mangsa dalam serangan yang menyebabkan sekurang-kurangnya 12 orang cedera dan lebih 350 rakyat Palestin ditahan.

Katanya kerajaan negeri dan rakyat Selangor mengecam sekeras-kerasnya tindakan rejim Zionis yang tidak berperikemanusiaan itu yang berlaku sebelum waktu subuh ketika jemaah Palestin berada di Masjid Al-Aqsa, Baitulmaqdis.

“Kerajaan Selangor menyatakan solidariti bersama warga Palestin dan mengajak pemimpin seluruh dunia untuk bersama-sama mengutuk dan mengecam serangan ke atas rumah ibadat, tindakan provokasi yang menyalahi undang-undang antarabangsa dan prinsip hak asasi manusia terutamanya pada bulan yang penuh mustajab ini,” katanya.

Amirudin berkata tindakan kejam itu kerap berulang terutamanya pada Ramadan seperti yang berlaku pada April tahun lepas. —AlHijrah Online


BUAT PENGGAMBARAN DI LOKASI TRAGEDI PEMBUNUHAN, CNN MOHON MAAF

BANGKOK:  CNN mengemukakan permohonan maaf susulan insiden menjalankan penggambaran di pusat asuhan kanak-kanak di Uthai Sawan, Nong Bua Lamphu yang menjadi lokasi pembunuhan berdarah serta menarik balik video itu daripada laman sesawangnya.

Dua wartawan CNN itu – seorang warga Australia, 47, dan seorang warga Britain, 34 – didenda 5,000 baht dan meninggalkan negara itu selepas pihak berkuasa mendapati mereka menyalahgunakan visa pelancong.

Bagaimanapun, mereka dibebaskan daripada tuduhan memasuki dan membuat penggambaran di tempat kejadian tanpa kebenaran.

Timbalan Ketua Polis Negara Jeneral Surachate Hakparn berkata siasatan mendapati pasukan itu mendapat kebenaran daripada pegawai kesihatan yang berada di tempat kejadian.

Kedua-dua wartawan berkenaan tidak menyedari bahawa pegawai kesihatan itu tidak mempunyai kuasa memberi kebenaran untuk memasuki premis terbabit, katanya.

Kedua-dua wartawan itu turut mengemukakan permohonan maaf.

“Saya ingin memohon maaf kepada rakyat Thailand terutamanya keluarga mangsa tragedi.

“Kami sangat menyesal dengan perbuatan kami yang telah menambahkan lagi kesedihan dan penderitaan. Itu bukan niat kami,” kata seorang daripada kru CNN Anna Coren.

Sementara itu, naib presiden eksekutif dan pengurus besar CNN International Mike McCarthy turut memohon maaf.

Dalam satu kenyataan, beliau kesal atas kesilapan yang dibuat dan kesulitan yang mungkin dihadapi polis Thailand

Beliau berkata CNN telah berhenti menyiarkan laporan itu dan menarik balik video itu daripada laman sesawangnya.

“Pihak kami tidak pernah berniat untuk melanggar mana-mana peraturan dan tiada tali garisan polis di sekitar tempat kejadian ketika itu.

“Selepas membuat rakaman selama kira-kira 15 minit, pasukan itu cuba beredar namun, pintu pagar perkarangan ditutup dan tali garisan polis telah dipasang, mereka terpaksa memanjat pagar untuk keluar,” katanya.

Kelab Wartawan Asing ke Thailand (FCCT) menegaskan tindakan dua kru CNN itu adalah tidak profesional dan melanggar etika kewartawanan dalam pelaporan jenayah.

Pada Khamis seorang anggota polis yang dipecat bertindak membunuh 36 orang termasuk 24 kanak-kanak berusia antara dua hingga empat tahun dan 12 dewasa termasuk isterinya di Uthai Sawan di wilayah Nong Bua Lamphu.

Lelaki berusia 34 tahun itu dilaporkan membunuh 23 kanak-kanak yang sedang tidur selepas mereka selesai menikmati makan tengah hari.

Pembunuh kemudian melarikan diri dari tempat kejadian dan pulang ke rumah dan membunuh isteri serta anak lelakinya sebelum bertindak membunuh diri. – AlHijrah Online


TAWAF SUNAT DAN TAWAF WADA’ KEMBALI DIBENARKAN

KUALA LUMPUR: Arab Saudi kembali membenarkan pelaksanaan tawaf sunat dan tawaf wada’ kepada jemaah umrah.

Sejak penularan pandemik COVID-19, ibadah itu tidak dibenarkan sebagai langkah berjaga-jaga.

Menurut Ketua Pegawai Eksekutif, TH Travel & Services Sdn Bhd, Datuk Ahmad Ruzman Ahmad Razali, berita baik itu diumumkan Arab Saudi malam tadi.

“Alhamdulillah, Kementerian Arab Saudi telah membenarkan jemaah umrah untuk melaksananakan tawaf sunat dan juga tawaf wada’ iaitu tawaf terakhir sebelum meninggalkan kota suci Mekah,” katanya.

Jelas beliau, permohonan permit tawaf sunat atau wada’ tersebut perlu dibuat melalui aplikasi Eatmarna.

Setakat ini katanya, slot masa yang ditawarkan adalah selama 3 jam dan lokasi tawaf dikhaskan di tingkat 1, Masjidil Haram.

Waktu slot yang disediakan iaitu pada jam 7 pagi hingga 10 pagi, 9 malam hingga 12 malam dan 12 malam hingga 3 pagi.

Tambahnya, sebelum ini, sejak umrah dibuka semula, jemaah hanya dibenarkan melaksanakan tawaf umrah sahaja.

Sementara itu, beliau berkata, bermula 1 Disember 2021 Kerajaan Arab Saudi turut memberi kebenaran kepada beberapa negara ntuk menghantar jemaah umrah mereka iaitu Indonesia, Pakistan, Mesir, India, Vietnam dan Brazil. –AlHijrah Online


DUN MELAKA DIBUBAR

MELAKA: Dewan Undangan Negeri Melaka dibubarkan berkuatkuasa semalam selepas mendapat kelulusan Yang di-Pertua Negeri, Tun Mohd Ali Rustam.

Speaker DUN Melaka Datuk Seri Ab Rauf Yusoh berkata pembubaran DUN dibuat selepas empat ADUN menarik sokongan terhadap Ketua Menteri Melaka, Datuk Seri Sulaiman Md Ali.

“Tun Mohd Ali telah membuat pertimbangan dan bersetuju untuk membubarkan DUN Melaka ke-14 pada 4 Oktober 2021,” katanya.

Tambahnya dengan pengumuman itu Melaka bakal menyaksikan Pilihan Raya Negeri (PRN) yang akan diadakan tidak lama lagi.

Mengikut peraturan, PRN perlu diadakan dalam tempoh 60 hari bermula dari tarikh DUN dibubarkan.

Kerajaan negeri pimpinan Sulaiman akan menjadi ‘caretaker’ sehingga PRN diadakan. – AlHijrah Online


Sekolah terjejas banjir ditutup di Sabah

KOTA KINABALU – Sebanyak tujuh sekolah termasuk sebuah sekolah menengah ditutup akibat banjir yang melanda beberapa daerah di Sabah.

Pengarah Jabatan Pendidikan Negeri Sabah (JPNS) Mistirine Radin ketika dihubungi di sini hari ini berkata sekolah yang ditutup itu melibatkan seramai 1,989 murid dan 173 guru di daerah Sandakan dan Pitas.

Beliau berkata sekolah yang ditutup ialah Sekolah Kebangsaan (SK) Sualok, SK Binsulung, SK Sungai-Sungai dan SK Tampat di daerah Sandakan manakala di daerah Pitas melibatkan SK Sosop, SK Kusilad dan Sekolah Menengah Kebangsaan (SMK) Pitas 2.

Katanya selain terjejas banjir, ada juga sekolah yang dijadikan sebagai pusat pemindahan sementara (PPS) iaitu SK Pamol di daerah Sandakan, SK Ranau di Kota Marudu dan SK Pekan Pitas 2, Pitas. – Sinar Harian


MASKARGO GANTI SISTEM PENGURUSAN LOGISTIK

KUALA LUMPUR, 8 Jun – MAB Kargo Sdn Bhd (MASkargo) berjaya beralih kepada Sistem Pengurusan Logistik (LMS) berasaskan awan Unisys, bagi mengurus perkhidmatan kargo domestik dan antarabangsanya, menggantikan sistem sedia ada.

MASkargo berkata kesemua fungsi sistem terasnya, daripada sistem berasaskan kerangka utama, telah beralih kepada LMS dan peralihan itu meliputi penyeragaman dan penyapaduan dengan sistem gudang automatik syarikat penerbangan itu. Menerusi satu kenyataan hari ini, Ketua Pegawai Eksekutif MASkargo Ahmad Luqman Mohd Azmi berkata berdasarkan ciri operasi harian syarikat itu, sistem tugas berat yang boleh diakses secara meluas, diperlukan.

“Sebagai satu sistem berasaskan awan, ia akan membolehkan kami mengakses kedudukan terkini secara teratur dan membuat penambahbaikan pada masa hadapan. “Sistem berasaskan Internet itu menyediakan akses global secara langsung dan berkesan dari segi kos, dan membolehkan pengguna membuat tempahan pada bila-bila masa dan di mana-mana sahaja berasaskan kawalan yang dibangunkan dalam sistem itu,” katanya.

Naib Presiden Unisys Logistics Solutions Christopher Shawdon berkata LMS digunakan oleh syarikat penerbangan terkemuka di seluruh dunia bagi mengurus perniagaan kargo udara masing-masing. Model penyampaian berasaskan awan itu membolehkan syarikat penerbangan mengurangkan kos berbanding menggunakan sistem perisian tradisional, dan mempercepatkan tahap perubahan memandangkan penambahbaikan disalurkan kepada pelanggan setiap bulan, kata Shawdon. Model awan itu juga membantu ahli bekerjasama terhadap sebarang perkembangan baharu, katanya.

MASkargo ialah bahagian kargo Malaysia Airlines Bhd, yang memproses kira-kira 1.5 juta kargo setahun. Ia adalah ejen pengendalian darat terbesar di Kuala Lumpur dan berperanan sebagai ejen kepada lebih 30 syarikat penerbangan asing di Advanced Cargo Centre, dalam menerima, memproses dan menghantar kargo yang dibawa dalam penerbangan asing.

BERNAMA


RAMADAN PERTAMA DI SEBALIK TIRAI BESI MENGINSAFKAN PENGHUNI PENJARA SUNGAI PETANI

SUNGAI PETANI: Pertama kali menjalani ibadah puasa di bulan Ramadan di sebalik tirai besi menimbulkan rasa sayu seorang penghuni Penjara Sungai Petani, di sini kerana tidak dapat berbuka puasa bersama keluarga.

Amran (bukan nama sebenar), 21, bagaimanapun terpaksa menahan perasaan itu kerana kesilapan yang dilakukan iaitu mencuri barang kemas di sebuah premis di Alor Setar pada Oktober tahun lepas menyebabkan dia kini menjalani hukuman penjara selama 16 bulan.

“Sebelum ini saya banyak menghabiskan masa dengan kawan-kawan, tak banyak berada di rumah dengan keluarga…sedih juga tak dapat beraya dengan keluarga nanti,” katanya kepada pemberita pada Program Tautan Kasih Ramadan di Sebalik Tirai Besi anjuran Majlis Keselamatan Negara (MKN) Kedah di Penjara Sungai Petani, semalam.

Menurut Amran, perasaan takut, sedih dan terkejut menyelubungi diri apabila kebebasan yang dinikmati selama ini disekat disebabkan satu kesalahan yang tidak sepatutnya dilakukan.

Katanya, segalanya bermula apabila dia terpengaruh dengan rakan sebaya selain desakan hidup mendorongnya nekad mengambil jalan yang menyalahi undang-undang untuk mendapatkan wang.

“Saya dan rakan mencuri barang kemas malah rakan saya berjaya menjualnya di kedai pajak gadai dengan nilai RM38,000, tapi belum sempat kami bahagikan dan belanjakan wang terbabit, kami telah ditangkap selepas petugas kedai pajak gadai itu membuat laporan polis.

“Rasa takut, sedih, macam-macam perasaan, selepas dua hari kami mencuri terus ditangkap, memang tak boleh bayang apa akan terjadi,” katanya yang disabitkan dengan kesalahan di bawah Seksyen 411 Kanun Keseksaan.

Bagaimanapun selepas dimasukkan ke penjara, Amran berkata dia mempelajari banyak perkara baharu termasuk ilmu agama selain membaca al-Quran untuk menjadi insan yang lebih baik sebelum dibebaskan nanti.

Seorang penghuni wanita penjara itu yang dikenali sebagai Nisha (bukan nama sebenar), 19, turut berasa sedih apabila tidak dapat bersama anak perempuannya yang berusia tiga tahun pada Ramadan dan Aidilfitri kali ini.

Nisha yang didakwa mengikut Seksyen 39A(2) Akta Dadah Berbahaya 1952 berkata pertama kali menjalani ibadah puasa di sebalik tirai besi benar-benar menginsafkannya apatah lagi perasaan rindu yang amat kuat terhadap anaknya membuatkan dia kesal atas kesilapan dilakukan.

Sementara itu, Pengarah MKN Kedah Mohd Zawawi Zakaria berkata Program Tautan Kasih Ramadan di Sebalik Tirai Besi itu merupakan julung kali diadakan di Penjara Sungai Petani yang bertujuan meraikan Ramadan bersama penghuni di penjara itu.

Beliau berkata memandangkan penghuni penjara tidak dapat merasai nikmat Ramadan dan berbuka puasa bersama keluarga, MKN bertindak mengadakan program itu bagi mengubat kerinduan penghuni penjara terhadap keluarga masing-masing. —AlHijrah Online


KJ LAYAK JADI PM PADA MASA AKAN DATANG – ISMAIL SABRI

KLUANG: Perdana Menteri Datuk Seri Ismail Sabri Yaakob hari ini menyifatkan Menteri Kesihatan Khairy Jamaluddin memang layak untuk diangkat menjadi Perdana Menteri pada masa akan datang.

Penyandang kerusi Parlimen Bera itu berkata apa yang diperlukan oleh calon Parlimen Sungai Buloh itu ialah mendapatkan sokongan daripada parti dan Barisan Nasional (BN) serta menang pada Pilihan Raya Umum pada satu masa nanti.

“Ok, memang KJ (Khairy Jamaluddin) kata itu (hasrat jadi PM dan memimpin UMNO) bukan untuk sekarang (tetapi) untuk masa akan datang. Memang dia layak untuk menjadi Perdana Menteri akan datang, kalau menang pilihan raya, dapat sokongan daripada parti, tentu sahaja KJ (Khairy Jamaluddin) salah seorang yang layak diangkat sebagai Perdana Menteri suatu masa nanti,” katanya.

Beliau berkata demikian kepada pemberita ketika ditemui selepas majlis ramah mesra Perdana Menteri bersama warga Parlimen Ayer Hitam di Kompleks Balai Orang Ramai, Taman Suria, Ayer Hitam, dekat sini, hari ini.

Turut hadir pada majlis itu ialah Presiden MCA yang juga penyandang kerusi Parlimen Ayer Hitam Datuk Seri Dr Wee Ka Siong, Pengerusi Barisan Nasional Johor Datuk Hasni Mohammad dan juga Menteri Besar Johor Datuk Onn Hafiz Ghazi.

Ismail Sabri berkata demikian ketika mengulas mengenai kenyataan penyandang kerusi Parlimen Rembau itu yang menyuarakan hasrat untuk memimpin UMNO dan seterusnya menjadi Perdana Menteri satu hari nanti, dalam satu ceramah umum di Taman Saujana Utama, Sungai Buloh, malam tadi.

Khairy dipetik oleh media sebagai berkata sekiranya pengundi Sungai Buloh boleh mengundinya sekali gus memenangi kerusi parlimen itu, beliau bukan hanya akan membela nasib masyarakat di sana tetapi juga memimpin negara pada satu hari nanti.–AlHijrah Online


PENOREH GETAH MENGAKU TAMPAR, TENDANG IBU KANDUNG

ALOR SETAR: Seorang penoreh getah mengaku bersalah di Mahkamah Sesyen Alor Setar hari ini, atas tuduhan dengan sengaja memukul ibu kandungnya, pada 6 Oktober lalu.

Tertuduh Md Akhir Aziz, 47, membuat pengakuan terbabit di hadapan Hakim Noor Zaihan Mohamad Ali selepas pertuduhan dibacakan terhadapnya.

Tertuduh didakwa dengan sengaja mendatangkan kecederaan terhadap ibunya Rahmah Din, 68, di sebuah rumah di Kampung Perik Mukim Kurung Hitam, Padang Terap pada jam 6.30 petang 6 Oktober lalu.

Terdahulu, hasil siasatan awal polis mendapati tertuduh bertindak menampar pipi kiri sehingga patah gigi serta menendang ibunya.

Tertuduh didakwa melakukan kesalahan di bawah Seksyen 325 Kanun Keseksaan dan dibaca bersama Seksyen 326A akta sama yang memperuntukkan hukuman penjara sehingga 14 tahun dan denda.

Dalam prosiding itu, Timbalan Pendakwaraya Siti Nurul Suhaila Bahari menawarkan ikat jamin RM10,000 terhadap tertuduh.

Sebutan semula kes 14 November depan.—AlHijrah Online


SOP BAHARU BAGI PELAKSANAAN PILIHAN RAYA- PENGERUSI SPR

KUALA LUMPUR: Suruhanjaya Pilihan Raya (SPR) akan memperkenalkan prosedur operasi standard (SOP) yang baharu bagi pilihan raya selaras dengan pandemik COVID-19 yang berlaku di Malaysia.

Pengerusi SPR, Datuk Abdul Ghani Salleh berkata SOP tersebut selari dengan cadangan yang diberikan oleh Kementerian Kesihatan iaitu, tidak boleh merentas negeri (sempadan negeri atau daerah), tiada perhimpunan ramai untuk berkempen, dan tiada lawatan rumah ke rumah.

“Kita sudah ada SOP baharu yang akan dimaklumkan. Pandangan yang baik juga kita akan timbang untuk diterima,” katanya kepada media.

Abdul Ghani berkata, SOP yang telah disediakan SPR masih terpakai, namun akan ada beberapa penambahan SOP baharu yang lebih ketat, seperti kempen melalui media sosial.

Bagi Pilihan Raya Kecil (PRK) Parlimen Batu Sapi yang akan diadakan pada 5 Disember ini, SPR menetapkan beberapa garis panduan terbaharu.

Ia termasuk tiada kempen secara bersemuka, dan tiada aktiviti ziarah calon atau penyokong parti dari rumah ke rumah.

SPR turut mencadangkan calon atau parti hanya dibenarkan membuka satu bilik gerakan sahaja bagi aktiviti berkempen.

Hasrat Ketua Pengarah Kementerian Kesihatan, Tan Sri Dr Noor Hisham Abdullah adalah untuk tidak mengadakan sebarang pilihan raya pada masa ini.

Bagaimanapun, tiada kuasa yang boleh menghalang pilihan raya untuk dibatalkan, dan Dr Noor Hisham mencadangkan tiga prinsip yang perlu diikuti sepenuhnya sebagai syarat sebelum sesuatu pilihan raya itu diadakan.–AlHijrah Online


PN SETUJU PERTIMBANG CADANGAN TUBUH KERAJAAN PERPADUAN

KUALA LUMPUR: Perikatan Nasional (PN) bersetuju untuk mempertimbangkan cadangan penubuhan Kerajaan Perpaduan, kata Setiausaha Agung PN Datuk Sri Hamzah Zainudin.

Terdahulu, Mesyuarat Khas Majlis Tertinggi PN membincangkan mengenai cadangan pembentukan Kerajaan Perpaduan di peringkat Persekutuan, pada hari ini.

“Selaras dengan itu, mesyuarat bersetuju untuk mempertimbangkan cadangan penubuhan Kerajaan Perpaduan yang melibatkan perbincangan dengan parti-parti yang sehaluan demi kesejahteraan rakyat dan kestabilan negara,” katanya dalam satu kenyataan, hari ini.

Sebelum ini UMNO menyokong untuk menyertai Kerajaan Perpaduan seperti yang dizahirkan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, namun bukan yang diterajui oleh PN.–AlHijrah Online


ROMBAKAN KABINET MUNGKIN BERLAKU DALAM MASA TERDEKAT – AHMAD ZAHID

PUTRAJAYA: Timbalan Perdana Menteri Datuk Seri Dr Ahmad Zahid Hamidi memberi bayangan bahawa rombakan Kabinet di bawah pimpinan Perdana Menteri Datuk Seri Anwar Ibrahim akan berlaku dalam masa terdekat.

Beliau berkata antara sebabnya ialah kekosongan jawatan Menteri Perdagangan Dalam Negeri dan Kos Sara Hidup susulan kematian penyandangnya Datuk Seri Salahuddin Ayub.

“Mesti ada (rombakan). Saya fikir dalam waktu terdekat,” katanya kepada pemberita selepas menghadiri Perjumpaan Khas Bersama Kepimpinan UMNO Bahagian Putrajaya hari ini.

Ditanya desas-desus bakal dilantik mengetuai Kementerian Dalam Negeri susulan rombakan itu, Ahmad Zahid berkata beliau sedia menerima apa jua tanggungjawab yang diamanahkan kepadanya.

“Saya pun lihat poster begitu tetapi Perdana Menteri belum bagitahu saya. Sebenarnya kementerian mana pun saya pergi, saya bersedia sebab yang pentingnya Kabinet ini buat keputusan secara konsensus.

“Biarpun saya memegang Kementerian Kemajuan Desa dan Wilayah tetapi pada waktu yang sama, Perdana Menteri letakkan saya menjadi Pengerusi Jawatankuasa Kabinet, Jawatankuasa Peringkat Tinggi serta Pasukan Petugas yang melibatkan pelbagai kementerian dan saya lakukan perkara itu demi kepentingan Kerajaan Perpaduan yang ada,” katanya.

Ahmad Zahid juga berkata sebagai Presiden UMNO serta Pengerusi Barisan Nasional, beliau berharap Kementerian Wilayah dan Persekutuan dapat diwujudkan semula dalam rombakan Kabinet terbaharu.

Ahli Parlimen Bagan Datuk itu pernah dilantik sebagai Menteri Dalam Negeri dari 2013 hingga 2018 di bawah Perdana Menteri Datuk Seri Najib Tun Razak.

Beliau turut memutuskan untuk menjelajah ke semua 191 bahagian UMNO di seluruh negara bagi mengupas isu berkaitan parti termasuk yang melibatkan perundangan dan politik.

“Ini penting, biar mereka (ahli UMNO) datang dan dengar sendiri penjelasan daripada saya dan pasukan yang mengenai aspek politik, perundangan serta beberapa isu lain… komunikasi melalui pendekatan tanpa lisan sangat penting, lebih penting jika ada sentuhan peribadi melalui komunikasi lisan melalui pemimpin utama organisasi,” katanya sambil menambah beliau komited untuk bertemu dengan ahli parti di setiap bahagian melalui pendekatan konservatif itu walaupun terpaksa mengambil masa yang lama.–AlHijrah Online


MENANG PINGAT ANTARABANGSA WALAUPUN BERHIJAB, ATLET KELAHIRAN PERAK INI WAJAR DICONTOHI

KUALA LUMPUR: Seorang atlet boling negara, Alyaa Addini Zulamri berjaya meraih pingat perak pada Kejohanan Dunia Bawah-21 Persekutuan Boling Antarabangsa (IBF) Helsingborg, Sweden, pada 29 Jun lalu.

Beraksi dengan menutup aurat, Alyaa membuktikan bahawa mematuhi syariah tidak menjadi penghalang untuk memperoleh pencapaian cemerlang di arena sukan.

Dalam kejohanan tersebut, Alya membawa pulang pingat perak selepas tumpas di tangan pemain Singapura, Colleen Pee.

Anak kelahiran Perak ini wajar diberi penghormatan oleh semua pihak khasnya umat Islam di Malaysia yang prihatin dan mahu membuktikan bahawa Islam adalah suatu cara hidup yang sempurna.

Justeru, para penaja sama ada syarikat korporat atau pun syarikat berkaitan kerajaan (GLC) khususnya yang menjuarai pematuhan syariah diseru agar segera meraikan dan memberi galakan pada atlet muda ini.

Tahniah Alyaa. — AlHijrah Online


AMALKAN LANGKAH KESIHATAN AWAM SEPANJANG RAMADAN – KP KESIHATAN

KUALA LUMPUR: Orang ramai digalakkan terus mengamalkan langkah-langkah kesihatan awam bagi melindungi diri, keluarga dan masyarakat sepanjang menjalani ibadah puasa tidak lama lagi.

Ketua Pengarah Kesihatan Tan Sri Dr Noor Hisham Abdullah berkata ketika menghadiri aktiviti-aktiviti kebiasaan seperti solat tarawih di masjid, perhimpunan majlis ilmu dan majlis berbuka puasa, orang ramai   perlu terus beringat bahawa virus COVID-19 serta virus lain seperti Influenza masih ada.

Katanya antara langkah-langkah kesihatan awam yang boleh diambil termasuk memakai pelitup muka sekiranya bergejala terutama di kawasan ramai orang dan sesak; kerap mencuci tangan terutama selepas bersalaman atau membawa sanitasi tangan serta mengamalkan etika batuk dan bersin dengan betul.

“Jemaah juga digalakkan membawa sejadah sendiri dan pakaian solat bagi jemaah wanita untuk ke masjid manakala individu bergejala digalakkan mengamalkan penilaian risiko kendiri (TRIIS) dan elakkan berada di kawasan awam.

“Individu positif COVID-19 dilarang menghadiri aktiviti sosial dan segera dapatkan rawatan jika gejala bertambah teruk,” katanya dalam kenyataan mengenai situasi semasa jangkitan COVID-19 di Malaysia di sini, hari ini.

Dr Noor Hisham juga menasihati orang ramai supaya mengamalkan pemakanan sihat dan seimbang sepanjang berpuasa bagi memastikan kesihatan optimum selain meningkatkan sistem pertahanan badan melawan penyakit terutama COVID-19.

Katanya pengambilan kalori secara berlebihan dan tidak aktif boleh meningkatkan risiko obesiti dan penyakit tidak berjangkit seperti darah tinggi, diabetes, kanser dan penyakit jantung.

Mengenai status terkini COVID-19, Dr Noor Hisham berkata kes baharu bagi tempoh 12 hingga 18 Mac lepas meningkat 18 peratus iaitu 1,848 berbanding 1,566 pada minggu sebelumnya sekali gus menjadikan kumulatif kes baharu sejak 25 Jan 2020 berjumlah 5,047,040.

Dr Noor Hisham berkata bilangan kes sembuh pula menurun 13.7 peratus iaitu daripada 1,423 kes kepada 1,228 kes manakala bilangan kes kematian meningkat 150 peratus iaitu daripada dua kes kepada lima kes.

Katanya ia menjadikan kumulatif kes sembuh sebanyak 5,000,457 manakala kes kematian kini 36,972.–AlHijrah Online